Archivo Histórico Eclesiástico de Bizkaia - Bizkaiko Elizaren Histori Artxiboa - Serie identifikatzeko Fitxategia\nSerie identifikatzeko Fitxategia\nGure azalpen-egitasmoaren barruan, fondoetako serieak aztertzen ari gara.\nParrokietako fondoetako atal eta serie nagusien glosategia eredu bat erantsi dugu hemen.\nEzkondu aurretiko azterketak\nSerie honetan, ezkontideek ezkondu baino lehen kristau-ikasbideari buruz gainditu behar zituzten azterketak jasotzen dira. Era berean, azterketa horietan bertan galdetzen zieten inolako eragozpenik zeukaten ezkondu ahal izateko.\nSerie hau ugarienetakoa da sakramentuen agirien barruan. Ezkontza bera prozesu baten amaiera zen, eta, aldez aurretik, ezkontza-espedienteetan jasotako legezko baldintza zehatzak bete behar ziren. Ezkontza bera baliogabea edo legez kontrakoa izateko arriskuen aurka babestea zuten helburu, eragozpen deuseztatzaileak edo eragozpen eragozleak ziren kontuan hartuta. Lehenengoek, egon bazeuden eta lekatuak izan ez baziren, ezkontzaren baliotasuna deuseztatzen zuten. Bigarrenek, ordea, ez zuten ezkontza deuseztatzen, legez kontrakoa egiten zutelako. Bestetik, ohikoak edo ezohikoak izan ahal dira ezkontza-espedienteak. Ezkontideen artean inolako eragozpenik ez dagoenean, ohiko espedienteak dira. Biak parrokia berekoak badira, honako hauek agertzen dira espedientean: ezkontideen bataio-agiria, ezkondei kanonikoak argitaratu edo eman izanaren ziurtagiria, kontseiluko akta edo, kasuen arabera, gurasoen baimena, ezkontideak adingabeak badira. Horren guztiorren aurrean, "ezkontza-adierazpenak", hau da, espedienteko benetako goiburuak. Izan ere, bertan, parrokoak kristau-ikasbideari buruzko azterketa egiten die ezkontideei eta lekukoen aurrean adierazten dute ezkondu egin nahi dutela. Senargaia beste parrokia batekoa bada, bere parrokian bideratuko du erdi espedientea, eta, ondoren, emaztegaiaren parrokian bideratutako espedienteari erantsiko zaio.\nEzkontza-kontratuaren baliotasunean edo legezkotasunean eragina duen eragozpenen bat dagoenean dira ezohiko espedienteak. Lekapena Vatikanoarena bada, Elizbarrutiko Kuriaren bidez egingo dira izapideak, eta espedientean bertan jasoko da bikario nagusiak emandako ezkontza-baimenaren bitartez. Amaitzeko, sekretupeko edo kontzientziako espedienteak daude. Ezkontza bera seme-alabak legitimotzat hartzeko edo eskandalua saihesteko egiten denean sortzen dira, eta arrazoi larrien ondorioz, hobe da jendaurrean ez azaltzea.\nBatez ere, parrokian bertan emandako oliaduren aktak jasotzen dituzten liburuak biltzen dira azpiatal honetan. Parrokietako erregistro horiek guztiek badute ezaugarri bereizgarririk, akta moduan idazten direlako, bataioen, ezkontzen zein heriotzen liburuak bezala.\nOro har, bataioen liburuak urtero egindako bataioen aurkibide alfabetikoa izan ohi dute, dagozkien agiriak errazago bilatzeko. Batzuetan, aurkibide orokorra egiten da aparteko liburuetan. Liburuok osatzen dute serie hau, eta bataioen erregistroen zenbait liburukitako edukia jaso ohi dute.\nOro har, liburuek aurkibide bana dute. Bertan, urteen eta alfabetoaren arabera jasotzen dira ezkontideen izenak. Dena dela, batzuetan, parrokian egindako ezkontzen aurkibide-liburua osatzen da. Oso erabilgarriak dira inskripzioak bilatzeko orduan.\nSendotza jasotakoen aurkibideak\nOro har, bataioen liburuetan (edo aparteko liburukia osatzen dutenean, sendotza jasotakoen liburuetan) urtero emandako sendotzen aurkibide alfabetikoa azaltzen da, dagozkien agiriak errazago bilatzeko. Batzuetan, aurkibide orokorra egiten da aparteko liburuetan. Liburuok osatzen dute serie hau, eta sendotzen erregistroen zenbait liburukitako edukia jaso ohi dute.\nHeriotza militarren aurkibideak\nOro har, liburuek aurkibide bana dute. Bertan, urteen eta alfabetoaren arabera jasotzen dira hildako militarren izenak. Dena dela, batzuetan, parrokian emandako heriotza militarren aurkibide-liburua osatzen da. Azken formatu hori ez da ohikoena.\nUmeen heriotzen aurkibideak\nOro har, liburuek aurkibide bana dute. Bertan, urteen eta alfabetoaren arabera jasotzen dira hildako umeen izenak. Dena dela, batzuetan, parrokian emandako umeen heriotzen aurkibide-liburua osatzen da. Azken formatu hori ez da ohikoena.\nOro har, liburuek aurkibide bana dute. Bertan, urteen eta alfabetoaren arabera jasotzen dira hildakoen izenak. Dena dela, batzuetan, parrokian emandako heriotzen aurkibide-liburua osatzen da.\nErrezel-estalketen edo ezkontzen liburuan, errezelez estalitako ezkontideen zerrenda ordenatua agertzen da. Izan ere, liburuan bertan jasotako ezkontideak dira, eta non agertzen diren ere azaltzen da.\nSerie honetan, Gotzaintzaren eta/edo parrokoaren baimena edo eskuespena jasotzen da. Partikularrek beste parrokia batean emandako bataioa sakramentuen liburuan inskribatzeko, bataio-agiri zehatz bat egiteko edo bataioa eliztarrei ez dagokien beste parrokia batean egiteko eskatzen dutenean sortzen dira. Era berean, bataioa eliztarrei ez dagokien beste parrokia batean egiteko baimena emateko, parrokoak egiten duen jakinarazpena ere izan daiteke.\nBaimenak, lekapenak, buldak, emakidak, botereak\nSerie honetan, Vatikanoko Kuriaren, Gotzaintzaren eta/edo parrokoaren tipologia heterogeneoko baimenak edo eskuespenak (baimenak, buldak, lekapenak, botereak…) jasotzen dira. Partikularrek ezkontza-ekintza egiteko, beste parrokia batean egindako ezkontza sakramentuen liburuan inskribatzeko, ezkontza-agiri zehatz bat egiteko edo ezkontza eliztarrei ez dagokien beste parrokia batean egiteko eskatzen dutenean sortzen dira. Era berean, ezkontza eliztarrei ez dagokien beste parrokia batean egiteko baimena emateko, parrokoak egiten duen jakinarazpena ere izan daiteke.\nBatez ere, parrokian bertan egindako ezkontzen aktak jasotzen dituzten liburuak biltzen dira azpiatal honetan. Eurei jakinarazpenak, errezel-estalketak, kontratuak, ezkondeiak, agirien kopiak eta zirriborroen koadernoak erantsi ahal zaizkie. Bertan, behin-behinean jasotzen dira oinarrizko datuak, ondoren, liburuetan bertan idazten direlako. Amaitzeko, azpiatal honetan bertan sartzen dira aurkibideak eta ezkontza-espedienteak, ugari-ugariak direlako. Parrokietako erregistro horiek guztiek badute ezaugarri bereizgarririk, akta moduan idazten direlako, bataioen, ezkontzen zein heriotzen liburuak bezala.\nBataiatuen sakramentu-erregistroak liburuan idatzi baino lehen, zirriborro antzeko oharrak idazten ziren agiri horri buruz, paper solteren batean edo beste liburu batean. Gaur egun ere, erregistroa baino beheragoko mailako liburuetan egiten da. Bertan, jatorrizko inskripzioa egiteko behar diren datuak jasotzen dituen galdetegia agertzen da.\nBataiatuen zirriborroen koadernoak\nBataioetan bezala, zirriborroen koadernoa idazten da aldez aurretik. Bertan, oinarrizko datuak jasotzen dira, eta, ondoren, dagokien inskripzioa egiten da. Horrez gain, zirriborroen koaderno horietako marjinan adierazten da noiz egin zen ezkontideen ezkondeia. Hori dela eta, ezkondeien zirriborroen koadernoak direla esaten da batzuetan.\nEzkonduen zirriborroen koadernoak\nEzkontzetan bezala, zirriborroen koadernoa idazten da aldez aurretik. Bertan, oinarrizko datuak jasotzen dira, eta, ondoren, dagokien inskripzioa egiten da erregistro-liburuan.\nSendotza jasotakoen zirriborroen koadernoak\nSendotza jasotakoen sakramentu-erregistroak liburuan idatzi baino lehen, zirriborro antzeko oharrak idazten ziren agiri horri buruz, paper solteren batean edo beste liburu batean. Gaur egun ere, erregistroa baino beheragoko mailako liburuetan egiten da. Bertan, jatorrizko inskripzioa egiteko behar diren datuak jasotzen dituen galdetegia agertzen da.\nSerie honetan, baserri-giroko umeen jaiotzen inskripzioak jasotzen dira. Oro har, inprimatutako formatua izan ohi dute agiriok, eta bataioen akten antzeko edukia dute, gaur egun erabiltzen ez badira ere.\nSerie honetan, aitak sinatu eta parrokoari emandako oharrak jasotzen dira. Oharrotan, ume jaioberriaren datuak adierazten dira, bataioa prestatzen hasteko. Era berean, parrokoaren beraren egiaztapena ere eransten da. Tipologiari begira, bataioen zirriborroen koadernoen, jaiotza-jakinarazpenen eta bataio-jakinarazpenen antzekoak dira, nolabait esateko.\nSerie honetan, senitartekoren batek sinatu eta parrokoari emandako oharrak jasotzen dira. Oharrotan, hilberriaren datuak adierazten dira, heriotza-ekintza prestatzen hasteko. Tipologiari begira, heriotzen zirriborroen koadernoen antzekoak dira, nolabait esateko.\nBatez ere, parrokian bertan emandako penitentzien aktak jasotzen dituzten liburuak biltzen dira azpiatal honetan. Parrokietako erregistro horiek guztiek badute ezaugarri bereizgarririk, akta moduan idazten direlako, bataioen, ezkontzen zein heriotzen liburuak bezala.\nBatez ere, parrokian bertan emandako lehen jaunartzeen aktak jasotzen dituzten liburuak biltzen dira azpiatal honetan. Eurei agirien eskabideak erantsi ahal zaizkie. Parrokietako erregistro horiek guztiek badute ezaugarri bereizgarririk, akta moduan idazten direlako, bataioen, ezkontzen zein heriotzen liburuak bezala.\nJendaurreko jakinarazpena da, eta bataioaren baliotasunaren edo legezkotasunaren aurkako eragozpen kanonikorik ez dagoela egiaztatzea du helburu. Inprimatutako edo eskuz idatzitako formatuan egiten dira, sakramentua eman baino lehenago.\nEzkondeiak eta ezkontzen erregistroak\nBi pertsonaren arteko ezkontzaren jendaurreko jakinarazpena da. Parrokoak ezkontza egin aurretiko hiru igandetan edo elkarren segidako hiru agindu-egunetan egiten du parrokia-elizan bertan meza nagusian zehar. Jendaurreko ezkondeiak legez kontrako edo baliorik gabeko ezkontzak saihestea du helburu, eliztarrei ezkontza egiteko eragozpenak dauden adierazteko eskatzen zaielako. Era berean, apaiz-ordenaren sakramentua eman, elizako zentsurak ezarri eta norbait elizako auzitegi batean salatu aurretik jendaurrean egiten den hiruko deian ere ezartzen da termino hori. Aro Modernoan, monizioa eta ohartarazpena dira termino horren sinonimoak.\nAgirien edo sakramentu-erregistroen zuzenketak\nIdaztean akatsen bat (eguna, izena, abizena…) izandako edo ahaztu egin zitzaielako edo inguruabar zehatz batzuk (ondoren onartutako seme-alaba naturalak…) gertatu zirelako ez jasotako inskripzioak zuzentzeko formatuak dira. Espediente horiek elizbarrutiko kurian bideratzen dira. Bertan, zuzentzeko eta batzuk gordetzeko orduan, sakramentuen liburuan jasotzeko agindua ematen bazen ere, askotan ez zen halakorik egin. Hori dela eta, serie hau sortu da. Bertan, sakramentu guztiei buruzkoak agertzen dira, askotan ez delako espediente berbera eratzen sakramentu bat zuzentzeko, bat baino gehiago baizik.\nBataiatuen agirien zuzenketak\nEzkonduen agirien zuzenketak\nHildakoen agirien zuzenketak\nIdaztean akatsen bat (eguna, izena, abizena…) izandako edo ahaztu egin zitzaielako edo inguruabar zehatz batzuk (testamenturik gabeko heriotza…) gertatu zirelako ez jasotako inskripzioak zuzentzeko formatuak dira. Espediente horiek elizbarrutiko kurian bideratzen dira. Bertan, zuzentzeko eta batzuk gordetzeko orduan, sakramentuen liburuan jasotzeko agindua ematen bazen ere, askotan ez zen halakorik egin. Hori dela eta, serie hau sortu da. Bertan, sakramentu guztiei buruzkoak agertzen dira, askotan ez delako espediente berbera eratzen sakramentu bat zuzentzeko, bat baino gehiago baizik.\nLegitimotzat ez hartutako umeen bataioen erregistro originalak\nSerie honetan, ezkonduta ez dauden gurasoen umeen bataioen inskripzioak jasotzen dira. Agiri horien formatua eta edukia ohiko bataio-aktenak bezalakoak dira.\nBataiatuen erregistro originalak\nJaiotzen eta bataiatuen erregistroen zerrenda da. Parrokoak berak egiten ditu erregistrook eta bere sinadura dute berme. Egiaztatzen duten egintzaren berehalako probak dira. Jaiotzen eta bataiatuen erregistroen liburuetan, honako hauek agertu behar ziren: aitaren izena, amaren izena, aitabitxiaren izena eta amabitxiaren izena, bataiatuaren izena, bataioaren eguna, hilabetea eta urtea, lekukoak. Apaizak bere sinaduraren bidez ematen zuen liburuen fede, eta bera hil ondoren, bere ordezkoak jarraitu behar zuen lan hori. XVIII. mendetik aurrera, honako datuok jasotzen hasi ziren parrokia batzuetan: aitona-amonak, jatorria, egoera eta auzotartasuna. Era berean, bataio-klausula originalak edo parrokietako parrokoek elizaren baimenaz berregindakoak jasotzen dira. Agiri gehienek zenbakiak dituzte, eta agirion marjinetan, bataiatuaren izena eta bi abizenak ez ezik, honako akats edo ohar hauek ere agertu ahal dira: ume bikiak, erditze goiztiarrak, parroko-aldaketa, bataiatuaren sendotza edo ezkontza (erregistroaren erreferentzia zehatza eman behar zen)…\nBataiatu militarren erregistro originalak\nSerie honetan, apaiz militarrak aita militarra zuten umeei emandako bataioen inskripzioak jasotzen dira. Agiri horien formatua eta edukia bataio-aktenak bezalakoak dira, gaur egun erabiltzen ez badira ere.\nKaxako ume bataiatuen erregistro originalak\nSerie honetan, utzitako, abandonatutako edo onegintzako lekuren baten lagatako umeei emandako bataioen inskripzioak jasotzen dira. Agiri horien formatua eta edukia ohiko bataio-aktenak bezalakoak dira, eta gurasoak agertzen ez badira ere, aitabitxia eta amabitxia azaltzen dira.\nEzkonduen erregistro originalak\nEzkonduen erregistroen zerrenda da. Parrokoak berak egiten ditu erregistrook eta bere sinadura dute berme. Egiaztatzen duten egintzaren berehalako probak dira. Tipologiari begira, ezkontzen liburuok eta bataio-liburuak oso antzekoak dira, aldagaiak egon badaude ere. Bertan, ezkontza-kontratuaren baliotasuna bermatzen duten inguruabarrak jasotzen dira; esate baterako, ezkontideen askatasuna eta ezkongabetasuna; sakramentuaren baliotasunaren edo legezkotasunaren aurkako inolako eragozpenik ez dagoen egiaztapena, edo, egon bazegoen, behar bezala lekatu zen egiaztapena. Era berean, honako hauek ere adierazten dira: ezkontideen jatorria eta auzotartasuna eta euren gurasoen eta lekukoen izen-abizenak. Horrez gain, hiru ezkondei kanonikoak edo, hala badagokio, lekapenak egin zirela jasotzen da. Amaieran, ezkontza baimendu zuen apaizaren sinadura eta errubrika agertzen da, elizako lekuko ofiziala da eta. Ezkontza bedeinkatu zuen apaiza parrokoa ez bada, berariazko baimena edo ordezkaritza izan zuela adierazten da.\nKontzientziako ezkonduen eta berrespenen erregistro originalak\nSerie honetan, arrazoi larrien ondorioz sekretupean gordetzen diren ezkontzak jasotzen dira. Ordinarioaren baimena izan ohi dute. Era berean, egindako ezkontzari balio berria eta sendotasuna emateko berrespenak ere jasotzen dira.\nSendotza jasotakoen erregistro originalak\nSendotza jasotakoen erregistroen zerrenda da. Parrokoak berak egiten ditu erregistrook eta bere sinadura dute berme. Egiaztatzen duten egintzaren berehalako probak dira. Parrokia batzuetan, sakramentuen hiru erregistro-motak ez ezik, beste erregistro bat ere eramaten zen. Bertan, gotzainak edo bere bikarioek ikustaldi pastoraletan egiten zituzten sendotzak inskribatzen ziren. Nolanahi ere, gehienetan, zegokien urteko bataioen liburuen jasotzen ziren sendotzok, sendotza jasotakoen izenen zerrenden bidez. Aparteko liburukian erregistratzen direnean, honako datu hauek eskaintzen dituzte oro har: sendotzaren eguna eta sendotza jasotakoen eta euren gurasoen izena. Oro har, familiaka biltzen badira ere, inolako hurrenkerarik gabe ere agertzen dira. Batzuetan, gizarte edo erlijio egoerari eta gurasoen jatorriari buruzko datuak ere jasotzen dira, sendotza jasotakoa parrokiakoa bertakoa ez bada.\nSendotzagaien erregistro originalak\nSerie honetan, sendotza jasotzekotan dauden pertsonak erregistratzen dira. Zerrenda moduan edo izenen zerrenda moduan jasotzen dira.\nHeriotza militarren erregistro originalak\nSerie honetan, hildako militarren heriotzen inskripzioak jasotzen dira. Horrez gain, apaiz militarrak ematen ditu. Agirion formatua eta edukia heriotza-aktenak bezalakoak dira, gaur egun erabiltzen ez badira ere.\nUmeen heriotzen erregistro originalak\nXVII. mendean, umeen erregistroak agertu ziren, umeen heriotza-aktak jasotzeko. Demografia-dentsitate handiko parrokietan jarri ziren abian, batez ere. Bi liburu-mota zeuden: helduena eta umeena. Umeen erregistroen zerrendarena da ohiko formatua. Parrokoak berak egiten ditu, eta bere sinadura dute berme.\nApaizen heriotzen erregistro originalak\nSerie honetan, hildako apaizen heriotzen inskripzioak jasotzen dira. Agirion formatua eta edukia heriotza-aktenak bezalakoak dira, gaur egun erabiltzen ez badira ere.\nHildakoen erregistro originalak\nHildakoen erregistroen zerrenda da. Parrokoak berak egiten ditu erregistrook eta bere sinadura dute berme. Egiaztatzen duten egintzaren berehalako probak dira. Parrokietan ez dira beti agertzen bataioen eta ezkontzen erregistroekin batera. Hasieran, hil aurretik testamentua egin zutenen aktak baino ez ziren eramaten, eta erraz-erraz idazten ziren: hildakoaren izen-abizenak eta testamentua egin izanaren inguruabarra. Askotan, eskribauaren beraren izena ere adierazten zen. Aldez aurretik, ehorzketaren eta heriotzaren eguna jartzen zen; eta amaieran, ordea, ministroaren sinadura eta errubrika. XVIII. mendetik aurrera, oro har, hildakoaren testamentuak sortutako engaiamendu juridikoei barik, egintza demografikoari eman zitzaion garrantzi handiagoa, hau da, heriotzari berari. Hori dela eta, handik aurrera, banatuta, bestelako liburuetan eraman ziren gaiok. Horrela, bada, heriotzen erregistroetako informazioa ugaria eta bestelakoa da oso. Izan ere, liburuen ardura duten apaizen atentzioa eta arreta ez ezik, beste inguruabar batzuk ere hartu behar direlako kontuan; esate baterako, hildakoen adian eta gizarte aintzatespena, izurrite-garaiak… Dena dela, honako hauek dira agiriotan gehien agertzen diren datuak: heriotzaren eguna, hildakoaren izena, egoera zibila eta zer familiatakoa den jakiteko loturaren bat (ezkontidearen edo gurasoen izena, hildakoa ezkongabea denean), adina, jatorria edo auzotartasuna, lanbidea, heriotzaren eragilea, testamentu-xedapenak…\nOliaduren erregistro originalak\nSerie honetan, apaizak hiltzeko arriskuan dauden eliztarrei olio sakratuz emandako azken igurtziaren sakramentua jasotzen da.\nEzkontza militarren erregistro originalak\nSerie honetan, gizonezko ezkontidea militarra den ezkontzen inskripzioak jasotzen dira. Horrez gain, apaiz militarrak ematen ditu. Agirion formatua eta edukia ezkontza-aktenak bezalakoak dira, gaur egun erabiltzen ez badira ere.\nLehen jaunartzeen erregistro originalak\nSerie honetan, Eukaristiaren sakramentuan jaunartzea lehen aldiz jasotzen duten eliztarrak erregistratzen dira. Izan ere, Jaungoikoaren eta eliztarren arteko lotura da.\nOro har, lehen azpiatal honetan biltzen dira elizak emandako zazpi sakramentuetako bost edo sei sakramenturen erregistroen serieak. Guri dagokigunez, Bataioak, Sendotzak, Ezkontzak, Heriotzak, Oliadurak, Lehen Jaunartzeak eta Aitortzak.\nSerie honetan, bataioaren sakramentua jasotzeko asmoz, partikularrek parrokoari egindako eskaerak jasotzen dira (oro har, gurasoek eskatzen dituzte euren seme-alabentzat).\nSerie honetan, sendotzaren sakramentua jasotzeko asmoz, partikularrek parrokoari egindako eskaerak jasotzen dira.\nLehen jaunartzeen eskabideak\nSerie honetan, Eukaristiaren sakramentuan jaunartzea lehen aldiz jasotzeko asmoz, partikularrek parrokoari egindako eskaerak jasotzen dira (oro har, gurasoek egiten dituzte euren seme-alabentzat).\nEliza katolikoak ezarritako ospakizuna da, eta ezkontzari handitasuna ematea du helburu. Bertan, errezel batez estaltzen zituzten ezkontideak ezkontzeko mezan. Oro har, ezkondu eta berehala egiten zen eta urte osoan zehar garatzen zen, abenduan eta Garizuman izan ezik.


M&A NEWS: 2019ko bigarren lauhilekoaren azterketa (eragiketak eta multiplo sektorialak) - Ikei\nEra berean, bigarren lauhilekoko inbertsioaren bolumen agregatua lehen lauhilekoaren gainetik dago, 23.000M€ baino gehiago lortuz (balore ezagunak dituzten eragiketen arabera), 2019 urtearen lehen erdialdirako aurreikusten zen dinamismoaren gorakada egiaztatuz.\nPrezioaren ikuspuntutik, 2019ko abuztuaren amaieran batez besteko operazio-multiploa 8,8x EBITDA da, 2018ko maila mantenduz. Aseguru, Ehungintza eta Elikaduraren sektoreak nabarmentzen dira, bi digituetatik gorako multiploak erregistratzeagatik.\nBigarren lauhilekoan, azpimarratzekoa da Estatuko inbertitzaileak argi menperatu dituela Espainian egiten diren eragiketak (jatorri nazionaleko inbertitzaileen %70 inguru baitira). Bestalde, azpimarratzekoa da arrisku-kapitaleko funtsek lau hilabete horietan eragiketa itxien %7,3an parte hartu dutela, urte honetan hasitako beheranzko joerari eutsiz.\nEnpresen erosketa eta salmenta eragiketa korporatiboen inguruko xehetasunak adierazten ditugun M&A news-a helaraztea nahi izango bazenu, jarduera sektore nagusienetan erabilitako multiploen balorazioaren inguruko informazioarekin, mesedez jakinarazi iezaguzu ondorengo inprimakiaren bitartez (harpidetzeko esteka).\nIKEI M&A: 2019ko ekitaldian kudeatutako eragiketen balantzea··>


Berrikuntza zaharberritze-prozesuan zehar\nBerrikuntza gaur egun\nSanta Maria Katedrala zaharberritzen hasi zirenetik berrikuntzaren faktorea ezarri da proiektuan. Tenpluaren zaharberritze integralean lan egin duten diziplinarteko taldeek garatu dituzten proposamen berritzaile batzuk zehazten ditugu jarraian.\n1996an aurkeztutako Plan Zuzendariak azterlan hura gauzatzeko moduan berritzaileak ziren hainbat proposamen aurreratu zituen; besteak beste, fotogrametriaren teknikan oinarritutako dokumentazio geometriko bat egitea proposatzen zen, hain zuzen ere harriz harri katedral osoaren hiru dimentsioko eredu bat izateko.\nEra berean, Katedralaren azterlan estratigrafikoa egiteko, Arkitekturaren Arkeologia baliatu zen, eta, horri esker, arkeologoek eraikinaren eraikuntzazko bilakaera historikoa ulertu ahal izan zuten eta metodologia hori Santa Maria Katedrala bezain konplexuak diren beste eraikin batzuetarako balioztatu zen.\nMonumentuaren egiturazko azterlana egiteko, mugako bilakaera-egoeren teorian oinarritu ziren, eta, horri esker, eraikinean eragina duten indarren konplexutasuna ulertu ahal izan da, horren egitura zaharberritzea ahalbidetu duena.\nProzesu hori guztia Monumentuaren Informazio Sistema izeneko Informazio Geografikoko Sistemaren bitartez kudeatu da hasiera beretik, hain zuzen ere BIM kontzeptua ondare historiko eraikian aplikatzen duen sistema baten bitartez. Are gehiago, sistema hori dagoeneko abian zegoen BIM terminoa eraikinen kudeaketan erabiltzen hasi baino lehen.\nIkerketa bat burutu da, eraikin historikoetako hormak eta zutabeak sendotzeko injektatzeetan erabili behar diren materialak eta konposizioa zehazteko. Ikerketa-prozesu osoa eta egindako azterketak eta emaitzak argitalpen inprimatu batean gorde dira, eta bitarteko digitalen bidez jendearen eskura dago creative commons lizentzia batekin.\nGarapen teknologikoaren esparruan, elizpearen bilakaera polikromoa eraiki zenetik gaur egun arte ezagutzeko aukera ematen duen bideo mapping sistema bat ezarri dela azpimarra daiteke. Polikromiak argi-proiekzioen bidez birsortzeko sistema elizpearen zaharberritze-lan artistikoaren barruan polikromia berrezartzeko modu gisa pentsatu da, baita bisitarientzako errealitate handituko tresna gisa ere.\n2015-2018 urteetan NANO-CATHEDRAL proiektuan parte hartu dugu, Vienako, Ganteko eta Pisako katedralekin batera (baita Osloko Operaren eraikina ere). Proiektu horrek Europar Batasunaren finantzazioa dauka, Horizon 2020 programaren bitartez, eta monumentu-eraikinetan, katedraletan eta balio handiko arkitektura garaikidean hondatutako harriak kontserbatzeko nano-material, teknologia eta prozedura berriak garatzen ditu.


Museoak archivos - Sagardoaren Lurraldea\nApi 13, 2022 Gastronomia, Museoak 0 comments\nAste Santu honetan Sagardoetxeak dastaketa gastronomiko berezia eskainiko die bisitariei. Ohiko bisita gidatuaz gain, Sagardoetxeak sagardoa eta Euskal Herriko gazten dastaketa eskainiko du: Idiazabal J.D. gazta, Roncal J.D. gazta eta Iraty J.D. gazta. Data honetako...\n“Ados al zaude Sagardoetxearen etorkizunerako proposamenarekin?”. Hau izango da Astigarragako herritarrek otsailaren 6ean egingo den herri-galdeketan erantzun beharko duten galdera. Sagardoetxearen etorkizunerako proposamena, hausnarketa-talde batek Sagardoetxearen...\nAbu 27, 2021 Museoak 0 comments\n2021eko irailean Sagardoetxea Museoak 15 urte beteko ditu, eta urteurrena ospatzeko, egitarau zabala antolatu da: 2021eko irailean Sagardoetxea Museoak 15 urte beteko ditu, eta urteurrena ospatzeko, egitarau zabala antolatu da: Irailak 25, larunbata (Sagardoetxean):...\nMaiatzaren 18an (asteartea), Museoen Nazioarteko Eguna ospatuko da “Museoen etorkizuna: berreskuratu eta berrasmatu” lelopean. Sagardoetxea mundu mailako ospakizun honetara batuko da eta egun horretan museoko sarrera doakoa izateaz gain, bisita norbere telefono...


Irekia Eusko Jaurlaritza - Gobierno Vasco :: EHAA xedapena 201806148\n1253/2018 EBAZPENA, azaroaren 30ekoa, Osakidetza-Euskal osasun zerbitzuko zuzendari nagusiarenarena. Horren bidez, garapen profesionaleko maila aitortzeko eskaerak ebazten dira eta Zuzendaritza Nagusi honek abenduaren 29an 1931/2011 Ebazpenaren bidez argitaratutako deialdian parte hartu duten Osakidetza-Euskal osasun zerbitzuko zerbitzu-erakundeetako profesionalen garapen profesionaleko mailaren behin betiko esleipena argitaratzea agintzen da.\nXedapenaren zenbakia: 201801253\nHurrenkenaren zenbakia: 201806148\nIkus 2012/04/17an argitaratutako 2011/12/29ko 201101931 EBAZPENA\nIkus 2018/06/28an argitaratutako 2018/05/21eko 201800482 EBAZPENA\nAzaroaren 22ko 395/2005 Dekretuak, otsailaren 27ko 35/2007 Dekretuak eta abenduaren 26ko 248/2007 Dekretuak Osakidetza-Euskal osasun zerbitzua Ente Publikoaren lanbide-taldeetako profesionalen garapen profesionala arautzen dute.\nEkainaren 3ko 106/2008 Dekretuaren bidez, Osasuneko Mahai Sektorialean 2008ko martxoaren 14an eginiko bileran lortutako Akordioa onartzen duenaren bidez, aipatutako 395/2005, 35/2007 eta 248/2007 Dekretuetan jasotako araudiaren hainbat egokitzapen ezartzen dira.\nOsakidetzako zuzendari nagusiaren 1931/2011 Ebazpenak, abenduaren 29koak, garapen profesionaleko ezohiko deialdia arautzen du; horren baitan, baldintza berak ezarriko zaizkie 1931/2011 Ebazpenaren aplikazio-esparruan sartzen diren kolektiboei; hau da, ezarpen-faseko deialdietan (Ebazpen hauen bidez araututakoak: uztailaren 9ko 2470/2008; abenduaren 19ko 4413/2008; martxoaren 23ko 1061/2009) parte hartu zuten profesionalen garapen profesionala ebaluatzeko ezarri ziren baldintza berak.\nOsakidetza-Euskal osasun zerbitzuko Giza Baliabideetako zuzendariaren maiatzaren 21eko 482/2018 Ebazpenaren bidez, 2018ko uztailaren 29ko 124. zenbakiko EHAAn argitaratutakoaren bidez, garapen profesionaleko maila aitortzeko eskaerak ebatzi ziren eta Osakidetza-Euskal osasun zerbitzuko zuzendari nagusiak abenduaren 29ko 1931/2011 Ebazpenaren bidez araututako deialdian parte hartu duten profesionalen garapen profesionaleko mailaren behin-behineko esleipena argitaratzea agintzen zen.\nOsakidetza-Euskal osasun zerbitzua Zuzenbide Pribatuko Ente Publikoaren profesionalen garapen profesionala arautzen duten 395/2005, 35/2007 eta 248/2007 Dekretuen 11.3 artikuluan eta garapen profesionaleko deialdia arautzen duen Osakidetzako zuzendari nagusiaren 1931/2011 Ebazpenean aurreikusitakoaren arabera, errekurtsorako izapidea amitu ondoren, garapen profesionaleko behin betiko esleipena onartu behar da.\nLehena.– Garapen profesionaleko mailak behin betiko esleitzea Osakidetza-Euskal osasun zerbitzua Ente Publikoaren profesionalei; hots, Zuzendaritza Nagusi honen abenduaren 29ko 1931/2011 Ebazpenaren bidez argitaratutako deialdian parte hartu dutenei, Ebazpen honen I. eranskinean jasotzen den zerrendan agertzen direnei.\nHirugarrena.– Ebazpen honek amaiera ematen dio bide administratiboari eta bere aurka administrazioarekiko auzi-errekurtsoa jarri ahal izango da Administrazioarekiko Auzietarako dagokion Epaitegian, bi hilabeteko epean Ebazpena argitaratu eta hurrengo egunetik aurrera, Administrazioarekiko Auzien Jurisdikzioa arautzen duen uztailaren 13ko 29/1998 Legeko 8.2, 14.2 eta 46.1 artikuluetan xedatutakoaren arabera.


2018 Euskararen hilabetea\n"EUSKARALDIAREKIN BAT" lelopean Euskara Arloak Irungo ikastetxeekin lankidetzan antolatu duten EUSKARAREN HILABETEA.\nAurtengo EUSKARAREN HILABETEA otsailaren 28an abiatuko da eta martxoaren 23an bukatuko da. Tarte horretan hainbat ikuskizun eskainiko ditu Udalak.\nHaur Hezkuntzako umeek "Liliput" antzezlana ikusiko dute L'Horte Teatreren eskutik.\nLehen Hezkuntzak bigarren zikloko ikasleek Teatro Gorakadaren "Moby Dick" antzezlanaz gozatzeko aukera izango dute.\nMoby Dick 6 urtetik aurrerako ikusle guztientzako ikuskizuna da. Bertan, literatura unibertsaleko artelan honen handitasuna nolabait islatzen saiatu gara. Eleberria osorik eszenaratzen ahalegintzea, izan ere, zentzugabea eta handizaleegia izango litzateke. Hala ere, jolas egin eta gure imajinazioa martxan jartzeko aukera paregabea dugu, gure gazteak itsasoaren, kaxaloteen eta pertsonaien gorabeheratan murgiltzeko. Hori guztia ikusi ahalko du ikusleak elementu eszenikoak, erritmoa, umorea, musika, aktoreen lana eta Melvilleren hitzak lagun.\nIsmael Pekoden ontziratuko da, Acab kapitainaren balea ontzian. Bidaian zehar, itsasoko bizimoduaren plazerez gozatuko du, lagunak egingo ditu, eta balea mota desberdinak identifikatzen ikasiko du. Baina, Acab kapitainak balea zuria harrapatzea baino ez du izango buruan eta obsesio horrek hondamendira eramango ditu bai Pekod, bai eta tripulazioa ere.\nDerrigorrezko Bigarren Hezkuntzako lehenengo eta bigarren mailako gazteei begira Eidabe taldearen "ZUTUBERRAK".\nBits eta Gor gazte alai eta aktiboak dira. Gaur, txip aldaketan jolasten ariko dira: robotak bailiran, burmuinean txip berria sartzen, bakoitzak bere gogoko dohaia aukeratzeko. Gorrek indarra hautatuko du. Bitsek, aldiz, hizak aukeratuko ditu eta, hitzei esker, trebetasun handia izango du rap kantari gisa. Ondorioz, sekulako arrakasta izango du sarean, YouTuben. Gorrek, inbidiak jota, hitzak gordetzen dituen txipa ezabatuko dio Bitsi. Orain ezin izango du rapeatu, hitzik gabe galduta dago. Zer gertatuko litzateke hizkuntza ezabatuko baligute?\nDerrigorrezko Bigarren Hezkuntzako hirugarren eta laugarren mailako gazteentzat "OSKARA PLAZARA", Kukai taldearena.\n"Nor zaren jakin nahi baduzu dantza ezazu!". Pablo Iraburuk eta Iñaki Alforjak sortutako film dokumentalean oinarrituz, Kukaik dantza eta zinema bateratzen dituen formatu hau proposatzen du. Hiru dantzarik ?Oskara? ikuskizuneko hainbat pasarte taularatzen dituzte, dokumentalaren proiekzioarekin batera. Ikuskizunaren sormen prozesua da lan honen abiapuntua, IDENTITATEA gogoetarako gai nagusia delarik.\nMartxoak 15 eta 16 · MINTZODROMO GAZTEA\nLekua: Mendibil Merkataritza Gunea


Aldaketetarako lehen geltokia | Bizigiro | Berria\nAldaketetarako lehen geltokia\nIruñeko Geltoki guneak urtebete egin duela ospatuko dute gaur. Indarrean den sistema ekonomikoaren aurrean alternatibak badirela erakutsi dute ireki zutenetik.\nIruñeko autobus geltoki zaharrean dago ekonomia solidarioa oinarri duen Geltoki proiektua. Irudian, tabernaren sarrera. JAGOBA MANTEROLA / FOKU\nOliveto kondearen karrikan dago Iruñeko autobus geltoki zaharra. 1934an ireki zuten, eta 2007an itxi. Autobusak joan-etorrian ibili ziren tarte horretan, ongietorriak eta agurrak, milaka kafe barran zein mahaian eserita, Iruñeko gizarteak onartzen ez zituen sexu praktikak komunetan, eta erraldoiak jira eta bira nasan. Iaz ireki zituen berriz ateak iruindarren hamaika gogorapen eta istorio biltzen dituen geltoki zaharrak. Autobus zerbitzua atzean utzi, eta ekonomia solidarioari, elikadura burujabetzari eta kultura alternatiboari ireki zion bidea. Geltoki horretan jaitsi direnek bertatik bertara ikusi dute egungo sistema ekonomikoaren alternatibak izan badirela.\nAte nagusitik sartuta, denboran atzera egin duela pentsa dezake batek baino gehiagok. Han dira Conda, Villavesa, Baztanesa, Tafallesa, Pamplonesa, La Veloz Sanguesina... Lehen txarteldegi zirenak, baina, erakustareto dira orain. Nasan ez da autobusik, ez maletarik, ez zain dagoen bidaiaririk. Nasan denetariko merkatuak izaten dira: produktu ekologikoenak, ekonomia solidarioari lotuak, Nafarroako kultur sormena bultzatzen dutenak... Kafetegia erabat aldatuta dago: argi gehiago du, eta bertako produktuekin lan egiten dute.\nUrtebete igaro da Geltoki proiektua abiatu zenetik, eta gaur ospatuko dute. Lehenbizi batzarra eginen dute bazkideek eta laguntzaileek, eta 12:30ean eginen dituzte ospakizunak. Swing dantzekin hasiko dira, eta ondotik Geltokiko kideek urteko balorazioa eginen dute jendaurrean. Bukatzeko, bertso-hamaiketakoa eginen dute: ekoizleek haien produktuak azalduko dituzte, eta Julio Sotok bertsoak botako ditu.\nKatrin Ginea da Geltokiko koordinatzaile eta programazio arduraduna, eta urtebetean egindako lana oso ongi baloratu du: «Oso kontent gaude. Jendearen erantzuna oso ona izan da, eta proiektuaren atzean dauden elkarteek oinarri sozial handia dugu. Bestalde, taberna eta denda oso ondo doaz, eta kultur jarduerak baditu jarraitzaileak». Horiek dira hiru gune nagusiak: kafetegia, denda eta jarduerak. «Kultur jarduerak dira garrantzitsuenak: gure birikak». Elkarteek antolatzen dituzte, batik bat; betiere, Geltokiren balioei jarraikiz.\nDendan eta tabernan ere balio horien arabera aritzen dira. Bertako produktuak eta ekologikoak dituzte bietan. Gainera, bigarren eskuko jantziak eta zenbait artisauk sortutakoak salgai dituzte. Leihatilen korridorearen bukaeran dago denda. Beste muturrean taberna. Erdian, erakusketetarako leihatilak: batzuk artista plastikoek beren lanak erakuts ditzaten, eta, besteak, elkarteek haien erakusketak eta aldarrikapenak plazaratu ditzaten.\nGeltokiren atalak ikusirik, aise jabetu liteke proiektuaren nondik norakoez. Gineak azaldu ditu, hala ere: «Kulturgune bat da», laburbildu du. «Alternatibak badaudela erakutsi ahal izan dugu, gauzak beste modu batera egin daitezkeela ikusarazi, bai kultur jardueretan eta bai jantokian». Horixe urtebeteren ondoren geltoki zaharrak emandako uzta, zero kilometrokoa. Aldaketa horiek bultzatzeko, kontsumoan jarri du fokua Geltokik: «Gutako bakoitzak kontsumo arduratsua egiten badugu, lor dezakegu ingurumena zaintzea, ekonomia bertan gelditzea, etekina aldamenekoak jasotzea...».\n«Geltoki ez dago kolokan»\nHiru hankako mahaia da Geltoki. Udalarena da eraikina, eta hark egin zituen berritze lanak. Hura erabiltzeko lizitazioa Geltoki Iruña elkarteak lortu zuen. Han bost elkarte bazkide dira eta 29 elkarte eta enpresa txiki laguntzaile. Hirugarren hanka langileak dira: kooperatibistak. Proiektuaren oinarrian foroak daude, eta uneon, lau dituzte: finantza etikoak, energia berriztagarriak, oihalgintza eta etxebizitza kolaboratiboa. «Alternatiba eta salaketa egiten duten taldeak elkartzen dira hor, eta jarduerak antolatzen dituzte».\nUrtemugarekin batera litekeena da udal gobernua aldatzea. Navarra Sumako Enrique Maia izanen da alkate aurreikuspenak betez gero. Ginea lasai dago, baina adi. Izan ere, hauteskunde kanpainan areto askotako zinema eraikitzeko nahia agertu zuen Maiak. Zaila izanen du hitza betetzea, ordea. Zazpi urteko kontzesioa dute, eta epea igarota, hitzarmena hiru urtez luzatzeko aukera. «Hasteko, proiektua ez dago kolokan. Ezin gaituzte hain erraz bota». Hala ere, egoera aldatu litekeela uste du: «Egia da harremanak zailagoak izango direla».\nAurrerantzean, «oinarri soziala» zabaltzea eta elkarte gehiago erakartzea dute helburu, eta ekindako lanari segitzea. Urrian kanpoko pareta grisak koloreztatuko dituzte, erliebea duen horma irudia eginez. Gaia: geltoki zer izan den eta zer den. Bada, bidaiatzeko aukera ematen duen tokia.


Harkaitz Cano - Mehldau versus Mehldau\nGaueko lanak amaituta, musikari gazteak elkartzen dira goizeko ordubietan West Villageko Corner Bistron, Manhattango jazz jukeboxik onenetakoa duen tabernan. 1989ko neguan gaude eta musikari horietarik bat da Brad Mehldau, artean hogei urte eskas. Garagardoa edan, libra erdiko hanburgesak jan eta musikaz mintzatzen dira. Joko inozo samar bat dute hizketarako aitzakia: izen edo deitura bereko musikarien izenak bote-lasterrean jaurti eta bien artean onena zein den deliberatzen dute, biek ala biek musika-tresna edo estilo bera jorratzen duten batere kontutan hartu gabe. Wynton Kelly ala Wynton Marsalis? Sonny Stitt ala Sonny Rollins? Elvin Jones ala Joe Jones? Eztabaidak sutsuak dira, ezin grinatsuagoak. Azken hatsa eman berri duen Jazz Times aldizkarian berritzen zuen Mehldauk pasadizoa, bai eta Kierkegaard aipatu ere joko friboloaren salagarri: “Jokoa zentzugabea zen, maite duguna defendatzea maite duguna gutxiestea da… baina ze ongi pasatzen genuen, aizue!”.\nHogei urte eta beste hainbeste disko joan dira, eta gaur egungo jazz piano-jotzaileen artean egutegirik beteena duenetarik bat bihurtu da Mehldau. Oso gazterik hasi zen Lee Konitz eta Joshua Redmanen laguntzaile, baina hirukote gisara garatu du bere karrera. Lortu duen ospea, Larry Grenadier baxu-jotzaileari eta Jorge Rossy bateria-jotzaileari zor die neurri handi batean (azken hau Jeff Ballard rockzaleagoak ordezkatu du azken urteotan; aldaketak tarte bortitzenetarako sendotasuna ekarri die, Rossy kataluniarrak pasarte geldoetarako sentiberatasun bereziagoa bazuen ere). Baina hirukotik aparte, bakardadean da Mehldau inoiz baino gehiago Mehldau. Makurka jotzeko duen estiloa, eskuin eskuarekin hipnosiraino garamatzan ostinato errepikakorra kolpatu eta ezkerrarekin motibo nagusiak garatzeko ahalmena, moldatzen dituen pop doinuen baitan haiek konposatu zituzten artistak imajinatzera ausartu ez ziren zokoak miatzeko gaitasuna, standard klasikoak desegin, notaz nota murtxikatu, melodia “urperatu” eta bat-batean modu erabat ezagugarri eta aratzean ur azalera ateratzeko miraria… Mehldau eszenatokian ikustea bi edo hiru piano-jotzaile aldi berean ikustea da. Bakarrik jotzen duenean, ohiko kideen falta sumatu eta haien presentzia galdatuko balu bezala. Zertarako egin musika galdutako lagunak eta istanteak konbokatu eta berreskuratzeko ez bada?\nBakarrik egindako grabazioen artean Elegiac Cycle (1999) izan zuen lehena, baina Live in Tokyo (2004) zuzeneko bikoitza da bere bakarkako gorena. Usu Keith Jarrettekin konparatzen badute ere, bere kasako pianista da Mehldau, eta norbaitekin alderatzekotan, iturrietara, Bill Evans edo Thelonius Monkengana jo beharko genuke zuzenean. Ikasketa ortodoxoak ez dio esperimentaziorako txangoa eragotzi (Largo diskoan), gero jazz klasikoagora itzuli den arren, sor-marka nagusi duen pop musikarekiko kerentzia sekula galdu gabe (Radiohead, Paul Simon, Oasis, The Beatles, Nick Drake). Inor gutxik ukatuko dio melodia dilatatu, azkartu eta abstrakzio puntu epifaniko bateraino moldatzeko malgutasuna. Norbaitek gogoratuko du beharbada, Cesc Gayren En la ciudad filmaren hasiera: Mehldauren When It Rains konposizioak kontrapuntu ezin hobea egiten dio Bartzelonako teilatuen paisajeari. Zinearekin duen harremana ez da hor bukatzen, Charles Chaplinek Modern Times filmerako konposatutako Smile ere moldatu du, besteak beste. Bere errepertorioan, Porter, Monk eta Gershwin saihestezinak badira ere, maiatzean Village Vanguarden azkenekoz jo zuenean, Alice in Chains taldearen Got Me Wrong kantuaren moldaketa batekin harritu zuen entzulegoa.\nPat Methenyrekin disko parea grabatu ondotik, haren kotoi-azukrezko atzaparretatik ihes, Mehldaurik onena bueltan da berriz. Bakarrik dator gainera, Europan solo formatuan emango dituen bi kontzertuetarik bat eskaintzera: mikroen laguntzarik gabe da Kursaalean jotzekoa.\nPiano-jotzaile bakarrak bere burua izateari utzi gabe aldi berean musikari ezberdinak izateko gai dela dakienean, beldur gutxi buruz burukoari: Mehldau, Mehldauren kontra. Konbatea puntutara erabakiko delakoan gaude. Gu, entzulego errenditua, besaulkietan k.o. hunkituta geratzeko borondate guztiarekin goaz.\nBye bye, Jacko\tJerry Seinfeld eta autofikzioa


Getxo - KRUZEROAK - Gurutzontziak\nHasiera KRUZEROAK Gurutzontziak\nBilboko Portua, Abrako badian kokatuta, gurutzontzirik onenak iristen diren portua da. Getxoko Turismo Bulegoak ongi etorria ematen die gurutzontzietako bidaiariei, eta zenbait jarduera eskaintzen dizkie Getxo udalerria ezagutzeko ordu gutxi batzuk dituztenei edo Bilbon egiten duten eskalan erosketa batzuk egin nahi dituztenei.\nDeskubritu Getxon gurutzontzietako bidaiarientzat interesa daukan informazioa orrialde honetan.\nBilbon eskala egiteko asmoa badaukazu, jakin beharko zenuke gurutzontzien terminaleko portua Getxoko kaian dagoela, Kirol-Portuaren ondoan. Taxi zerbitzu bat eskaintzen dizugu gure udalerria egun erdian ezagutzeko eta gure udalerrian zehar erosketak egin ahal izateko, bertoko gastronomia dastatzeko eta antzinako arrantzale-portua eta Bizkaia Zubia ikusteko, esate baterako.\nBilboko Portutik gurutzontzi batean sartzeko, herriko hotelen batean gaua pasatzea gomendatzen dugu (hemen aurki ditzakezu), eta taxi bat erreserbatu gurutzontzien terminalera joateko, Getxoko Kirol Portuan.\nZalantzarik baduzu, deitu Getxoko Turismo Bulegora, zenbaki hau markatuz:\nTours & Transfers taxiz Euskadin zehar


Auzo batzarrak urriaren 1etik 8ra izango dira | El Diario Vasco\nOiartzunAuzo batzarrak urriaren 1etik 8ra izango dira\nAuzo batzarrak urriaren 1etik 8ra izango dira\nGobernu Taldeko kideek batzarretako deialdia egin zuten. / GARAÑO\n2019ko aurrekontua, balorazio orokorra eta auzoak berak izango dituzte hizpide\nGARAÑO OIARTZUN. Sábado, 29 septiembre 2018, 00:47\nUrriaren 1etik 8ra, batzarrak izango dira herriko zortzi auzoetan. Landuko diren gaiak 2019ko aurrekontuak, balorazio orokorra eta auzoaren egoera izango dira.\nUdalak auzotarrak batzarretan parte hartzera gonbidatu nahi ditu, herriko egoeraren jabe lehen eskutik izateko aukeraz gain, auzoetan egiten diren hobekuntza eta ekintza gehienak batzar hauetatik etortzen baitira.\nBatzar guztiak 19:30ean hasiko dira. Altzibar eta Ugaldetxoko auzotarrei adi egoteko eskatu nahi zaie, biltzeko tokiak aldatu baitira aurten: Altzibarkoak Olatxo auzo lokalean (Olalde) eta Ugaldetxokoak, eskoletan.\nGazteekin, saio berezia\nIaz, gazteekin saio berezia antolatu zuen Udalak. Iazko esperien-tzia positiboa baloratuta, aurten ere gisako saio bat egingo du. Urriaren 18an (osteguna) izango da saio hau gaztetxean (19:30ean).\nSaioak formatu dinamikoa izango du. Datu orokor nagusiak eman ondoren, gazteen arloari buruz arituko dira. Besteak beste, 2019an gazte politikara bideratuko diren 5.000 euro zertara bideratu erabakiko dute batzarrean elkartzen diren gazteek.\nHonakoa da batzarren egutegia:\nAltzibar: Urriak 4, osteguna, Olatxo auzo lokalean.\nArragua: Urriak 1, astelehena, frontoi ondoko lokalean.\nElizalde: Urriak 8, astelehena, Manuel Lekuona bibliotekan.\nErgoien: Urriak 8, astelehena, Auzokalte elkartean.\nGurutze: Urriak 2, asteartea, Bizardia Elkartean.\nIturriotz: Urriak 1, astelehena, auzo lokalean.\nKarrika: Urriak 3, asteazkena, Artaso Elkartean.\nUgaldetxo: Urriak 2, asteartea, eskoletan.\nEgin dute ikasturteko lehen plenoa Martxa ederrean doaz San Migelak


Euskal Herriko Deia zabalduz amaitu da La Via Campesinaren VII. Nazioarteko Biltzarra Derion. Lau egunez eztabaidan aritu eta gero, biltzarraren ondorioak biltzen dituen adierazpena aurkeztu dute bi ordu inguruko ekitaldi hunkigarri batean. Mundu osoko 200 milioitik gora laborari ordezkatzen duen mugimendua handitzen jarraitzeko eta elikadura burujabetzaren eta agroekologiaren ildoetatik borrokatzen jarraitzeko nahia agertu du La Via Campesinak.\n2017ko uztailaren 22a\n(Arg.: Elika Herria-CC By SA)\nAntolakundearen koordinazio batzordeko lau kidek irakurri dute adierazpena: Henry Saragih (Indonesia), Eberto Diaz (Kolonbia), Dena Hiff (AEBak) eta Paula Gioiak (Alemania). Aurretik, nabarmendu egin dute lehenbiziko biltzarrak egin zituztenean elkarte gutxi eta bazterrekoek osatzen zutela La Via Campesina, “eta gaur egun neoliberalismoaren aurka borrokatzen ari gara mundu osoan”.\nNekazarien aurkako erasoak areagotzen\nKapitalismoaren oldarraldia aipatu du Saragihk: “Lurra eta ura pilatzen dituzten horiek Merkataritzaren Munduko Erakundearen eta merkataritza askeko itunen bitartez ari dira gure aurka ekiten, baina baita militarki ere. Nekazarien aurkako bortizkeria areagotzen ari da”. La Via Campesinak funtsezkotzat du NBEn negoziatzen ari den nekazarien eskubideen adierazpena aurrera ateratzen, eta hala izan dadin lanean jarraitzeko konpromisoa berretsi du Euskal Herriko Deian.\n“Sistema kapitalistak ez du irtenbiderik ekartzen, herriak suntsitu eta Amalurra berotu baizik ez du egiten”, gehitu du Saragihk.\n“Planeta hoztu eta jendarte justuagoak eraiki”\n“Iraultza Berdea irtenbidetzat aurkeztu ziguten”, irakurri du Eberto Diasek, “baina hori ez zen iraultza izan, ezta berdea ere”. Gosea ezabatu ordez arazoak baizik ez ditu ekarri nekazaritza eredu industrialak Diasen esanetan: “Ibaiak lehortu, basoak erre, gure hazien ordez eurenak ipini… Hori dakar nekazaririk gabeko nekazaritza eredu horrek”. Gobernuek bultzatu eta diruz laguntzen duten eredua dela salatu du Biltzarraren adierazpen ofizialak.\nHorren aurrean, agroekologiari eta tokian tokiko elikadura zirkuituei eusteko konpromisoa berretsi du La Via Campesinak. “Modu horretan planeta hoztu eta jendarte justuagoak eraikiko ditugu”.\n“La Via Campesinaren izaera feministak indartsuago egiten gaitu”, azpimarratu du Dena Hoffek, eta antolakundearen barruan nekazarien mugimendu feminista bat sortuko dela iragarri du. Era berean, gazteek nekazaritzan aritzeko gero eta zailtasun handiagoak dituztela nabarmendu du Hoffek. La Via Campesinak bere erabaki guneetan gazteak egotea bermatzeko konpromisoa agertu du, hala nola nekazarientzako hezkuntza aukerak indartzekoa.\n“Eraldaketarako motorra gara”\n“Gure mugimendua hazten ari da, baina kapitalismo basatiak arriskuan jartzen gaitu”, esan du Paula Gioiak. “Premiazkoa da bestelako etorkizuna eraikitzea, eta La Via Campesina eraldaketarako motorretako bat da; borroka hau kritikoa da gizateriarentzat”.\nLa Via Campesinan ordezkatuta dauden herrialde guztietako banderak zabaldu dituzte ekitaldiaren amaieran. (Arg.: Unai Brea)\nGioiaren esanetan, La Via Campesinak lortu egin du elikadurari eta nekazaritzari buruzko nazioarteko eztabaidetan eragitea. “Ez da berriro erabakirik hartuko nekazarien eskubideak eta elikadura burujabetza kontuan izan gabe”, aldarrikatu du txalo artean.\n“Euskal Herritik, munduko herriei deitzen diegu gurekin batera borrokatzera”, esanez amaitu du Paula Gioiak biltzarraren adierazpenaren irakurketa.\nNazioarteko Koordinazio Batzorde berria\nEuskal Herriko Deia zabaldu baino lehen, Biltzarra egin ahal izateko lanean aritu diren pertsonak omendu ditu La Via Campesinak. Opari bana eta txalo zaparrada handia eraman dute interpreteek –“ez da iraultzarik itzulpenik gabe!”– eta antolakuntza lanetan aritutako boluntarioek; EHNE Bizkaiako kideei ere aitortza egin diete. Azkenik, buruan txapela jantzita joan dira biltzar honen ostean La Via Campesinako Nazioarteko Koordinazio Batzordeko kide izateari utziko diotenek.\nDatozen urteetarako Koordinazio Batzordea, berriz, adierazpena irakurri eta gero aurkeztu dute. Bertan jarraituko du EHNE Bizkaiako Unai Arangurenek. Hura izango da, Paula Gioiarekin batera, Europaren ordezkaria La Via Campesinan.\nBiltzarra bera amaitu bada ere, oraindik hari lotutako ekimenak izango dira beste bi egunez. Iganderako, La Via Campesinak mobilizaziora deia egin du Bilbon; manifestazioa Moyua plazatik abiatuko da 11etan, eta Plaza Barriraino iritsiko da. Han bazkaria egingo da.\nAstelehenean, nazioarteko ordezkariek Bizkaiko hainbat nekazari eta abeltzainen ustiapenak bisitatuko dituzte, bertatik bertara ezagutzeko horietan egiten den lana.


Carewell proiektuaren bukaerako konferentzia ospatu da - Kronikgune\nOtsailaren 28an, Carewell europar proiektuaren bukaerako konferentzia ospatu zen Bartzelonako CosmoCaixan. BeyondSilos europar proiektua ere bukatzear dagoela eta, haren bukaerako konferentzia egiteko ere aprobetxatu da ekitaldia. Ehundik gora pertsona hurbildu ziren ekitaldira, besteak beste, partzuergoko zenbait kide, proiektuan parte hartu duten eskualdeetako profesional eta zuzendariak, hainbat arloko hizlariak (industria, politika, soziologia) eta Europako Batzordearen hainbat ordezkari. Zuzenean eman zen sare sozialen bitartez.\nAzken konferentzia horretan hauei buruzko bizipenak aurkeztu eta partekatu ziren: ebaluazioa eta emaitzak (eraginkortasun klinikoa, antolaketarekin eta ekonomiarekin lotutako arloak eta asebetetzearekin lotutakoak), eredu igarleak erabiltzea arreta integrazioaren testuinguruan, aldaketaren kudeaketa, komunikazio mugikorraren industria osasunaren sektorean eta osasun erreformak burutzeko estrategiak. Nabarmentzekoa da informazioko eta komunikazioko teknologiek (IKT) bi proiektuetan hartu duten garrantzia. IKTek osasun arreta integratuko eta arreta sozial integratuko eredu berriak sortzen lagundu dute.\nCarewell proiektuan, gaixotasun anitzeko pertsonen arreta integratuko eredu berriak diseinatu eta barneratu dira eta arreta mailen bateratzeari eman zaio garrantzia. BeyondSilos proiektuak, aldiz, osasun sektorea eta sektore soziala bateratzen dituzten zerbitzuen inplementazioari eman dio garrantzia. DG CONNECT-ek finantzatutako bi proiektu horiek arreta integrazioko, zaharkitze aktibo eta osasuntsuko eta hauskortasuneko lan-arloan egiten dute bat.\nEuskadi mailan, Kronikgune Carewell proiektuaren koordinatzailea izan da Europa mailan, non Osakidetzaren laguntza ere jaso duen. Hurrengo erakundeek hartu dute parte: Tolosaldea ESI, Uribe ESI, Bilbao-Basurto ESI, Ezkerraldea Enkanterri Cruces ESI, Barrualde-Galdakao ESI, Araba ESI eta Santa Marina Ospitalea, eta baita Osasun Kontseilua ere. Carewell Osakidetzaren eta Osasun sailaren esparru estrategikoaren ildotik doa. Arreta integrazioan eta zaharkitzearen, kronikotasunaren eta menpekotasunaren erronkei aurre egiteko ekintza proaktiboetan oinarritutako estrategia.\nKonferentzia zuzenean ikusterik izan ez bazenuen, hurrengo bideoa sakatu hura ikusteko.\n[youtube id=”QkIRoQYz5Y4″ width=”600″ height=”350″ autoplay=”no” api_params=”” class=””][/youtube]


microFLL MONDRAGON-INNOBASQUEren lehen edizioa iristear - Mondraberri\nLehen edizio honetan 20 taldek hartuko dute parte.\nUrtarrilaren 19an izango da, Mondragon Unibertsitateko Goi Eskola Politeknikoaren Iturripeko Campusean.\nTestua eta argazkia: Arteman. 2019ko urtarrilak 11, ostirala.\nEguna geroz eta hurbilago dagoelarik, ekitaldiaren agente sustatzaile nagusiak baikor ageri dira arrakasta aurreikuspenak direla eta. Antolakuntza azken xehetasunak borobiltzen ari da Debagoienako testuinguru akademiko zein ikertzailearentzat berezi izango den jardunaldiari begira.Talde parte-hartzaileek azken egunak aprobetxatzen dihardute INTO ORBIT erronkari ahalik eta hoberen aurre egin ahal izateko.\nmicroFLL MONDRAGON-INNOBASQUE torneoaren lehen edizioa 2019ko urtarrilaren 19an izango da, Mondragon Unibertsitateko Goi Eskola Politeknikoaren Iturripeko Campusean. Emozioz beteriko taldekako ikasketa esperientzia dugu hau, ikasleak ikerketa eta zientziaren arloan murgiltzera animatzen dituena.\nLehen edizio honetan 20 taldek hartuko dute parte, Araba, Bizkaia eta Gipuzkoako ikastetxe ezberdinetatik; konkretuki Arizmendi ikastolatik (Arrasate-Aretxabaleta) bost taldek, Mariaren Lagundiatik (Bergara) hiruk, Axular (Donostia), El Regato (Barakaldo), Urkide (Gasteiz) eta Jesús María (Bilbo) ikastetxeetatik bik eta Trueba (Barakaldo), Egibide (Gasteiz), Elburgo (Gasteiz) eta Zuazola (Oñati) ikastoletatik talde banak. Kontuan izanik gehienez 16 pertsonetako taldeak osatu daitezkeela torneoaren egunean, 320 ikasle inguru batzea aurreikusten du antolakuntzak.\nAgente antolatzaileak gaur bildu dira ekitaldiaren aurkezpen ofizialerako. Bertan, Eneko Perez (IKERLAN), Nekane Errasti (Mondragon Unibertsitateko Goi Eskola Politeknikoa), Iñigo Larrea (MONDRAGON Korporazioa), Joseba Martinez (ULMA) eta María López (Ausolan) elkartu dira. Talde parte-hartzaileek urtebetez espazioan nola bizi daitekeen erakutsiko digute, kolonizazio hau arrakastaz aurrera eraman ahal izateko soluzio berritzaileak emanez.. Bestalde, robotaren jokoak bertaratutakoak dibertituko ditu genio txikien asmakizunekin. Dena prest INTO ORBIT erronkarako!


Abartanera Berroetatiik | Euskal-Herria.Org\nietxaburu-k sortua, 2010, maiatza 4 - 19:48\nBerroeta-Abartanen hego aldeko lepoa-Abartan-Elorregi lepoa-Zigarako jaitsiera-Anitz-Berroeta\n»Abartanera Berroetatik (track) »Abartan (mendi)\nIbilbide hau, hasi eta bukatu Berroetan egiten da (375 m). Horretarako, Oronoz-Mugairetik Belateko errepidean gora hasi eta kilometro gutxira, Berroeta eta beste zenbait herritxotik barrena, Iruritan bukatzen den errepidea hartuko dugu. Laster, errepidetxoaren bazterrean, Berroeta seinalatzen duen kartela ikusiko dugu eta halaxe, autoa herrian utziko dugu.\nHego alderantz abiatzen den kale zuzen batetik, seinale hori-zuriak jarraituko ditugu eta bost bat minutura, pista utzi eta ezkerrerantz gora doan bidean gora joko dugu. Hala ere berriro pistarekin bat egingo du eta irten garenetik hamar bat minutura, bide gurutze batean, ezkerretara, Elorregi aldera seinalatzen duen bidea jarraituko dugu. Beste hamar minutuan, lepotxo batera (500 m) iritsiko gara. Hemen bukatzen dira zelaiak, aurrean aldapa gogorreko mendia dugularik.\nPista, ekialdera mendian gora hasten da, baina ehun metro pasatxo egin ondoren, arrasto zuri-horiek, eskuinetara hasten den bidea hartzeko esango digute, hego aldera dagoen sakan aldera, eta halaxe, ordu laurdenean, lur jotako borda zahar batera iritsiko gara (660 m). Hemen, arrasto zuri-horiak utzi eta borda baino berrogeita hamar bat metro gorago ikusten den bidexka hartuko dugu eta lehengo norabidea jarraituz, sakanaren zintzurrean sartuko gara eta biderik gabe, baina abereek ibilian egiten dituzten bide arrastoak jarraituz, errekaren ondotik Abartan tontorraren hego aldean dagoen leporaino iritsiko gara 1019 m). Beste hamar minutu eskasean, tontorrean gaude (1095 m).\nJaitsiera, beste bide batetik egingo dugu.\nAurrena, ipar-ekialdera dugun Elorregi lepora jaitsiko gara arazorik gabe (900 m.). Leku hau, muino belartsuz inguratutako zelai zabala da. Hemen, Berroetatik zetozen eta guk lehen utzi ditugun marra hori-zuriekin bat egin eta ipar-ekialdeko norabidean jarraituz, bide belartsu batetik behera, Urdintzeko zutarriaren ondotik, geroxeago nabarmen iparralderantz, 780 metroko garaieran dagoen Soate deituriko leporaino. Hemen trikuharriaz gain, Zigako seme baten oroitarria ikusiko duzue.\nAurrera jarraituz, basoan sartuko gara eta hamar minutu pasatxo ondoren, ipar-ekialdeko norabidean, eskuinetik erreka tarte zelaitsu bat inguratzen hasiko gara. Norabidea ipar mendebalderantz aldatuz, Sorotako lepora iritsiko gara (580 m). Hemen pista zabala utzita, ezkerretara, erreka tartera jaitsiko gara bide zidor batetik borda handi bateraino. Hemen pista hartu eta mendebalderantz, erreka lagun Ziga aldera. Baina kilometro bat eskas egin ondoren, Ziga herrira beste kilometro bat falta denean (500 m), ezkerretara hegoalderantz ateratzen den bidea hartuko dugu. Berehalaxe erreka zeharkatu, ondoren mendebalderantz borda dotore baten ondotik igaro, bigarren erreka zeharkatu eta iparralderantz, Anitzera doan pista batekin egingo dugu topo. Berau jarraituko dugu herriaren sarreraraino (404 m.)\nHemen ezkerretara hasi eta ur-biltegira doan porlanezko pistatik, etxe guztia inguratzen duen balkoia duen baserri baten ondotik hamar bat minutu eginda, pistak ezkerretara bira egiten duen tokian, aurrera norabide berean doan bidea jarraitu, maldatxo bat igaro eta langa batekin egingo dugu topo. Hau igarota, bi bide ditugu. Eskuinekotik poliki beherantz jarraituz, errekasto bat zeharkatuko dugu txabola baten ondotik. Aurrerago beste erreka bat zeharkatu eta norabidea ipar-mendebalderantz aldatuz, Berroetako hilerri ondotik, herriraino iritsiko gara.


2015-eko Le Manséri buruzko 2. artikulua.\nBugatti zirkuitu mitikoa\nBugatti zirkuitu (mitikoa)\nHau da Le Manseko Bugatti zirkuitu ezaguna: 4.180m ditu bira bakoitzak, mota guztietako zailtasunekin. Nahiz eta guk hemen zirkuituaren zati desberdinak deskribatu, norberak bertan bere egoera ikusi arte ezin izango du ezer aurreikusi. Beraz, espero dugu gure deskribapen honek ez diezazuen bertan egotearen emozioa kendu, baino bai parte hartzearen dudak ezabatu.\nZirkuitua 9 zatitan banatu dugu.\nHemen duzue zirkuituaren argazki haundiagoa (7MB)\nedo GOOGLE MAPS-en:\n1.- Erreleboen gunea:\nHelmugara iritsi aurreko zuzena da, 300m inguru dituena. Bertan taldeen “paddock”-ak daude, non erreleboa jaso behar dutenek taldekidea itxaroten duten. Uneoro jendea dabilen gunea da, beraz argi egon behar dugu, gure taldekideari ezezik, zu bezala erreleboa jasotzen itxaroten dauden beste taldekideei ere. Behin erreleboa eman duzula eta abiadura moteltzen zoazela, kontuz ibili behar dugu abiadura handiagoan datozen beste patinatzaileak ez eragozteko. Hainbeste jende artean, noizbehinka erorketak egoten dira orduak aurrera joan ahala.\n2.- DUNLOP igoera:\n750m dituen aldapa da. Tontorrera iristen goazen einean aldapatsuago egiten da. Lehengo biretan ez da hainbestekoa, baina pixkanaka pilatzen dijoa. Hobe da hasieran mantxo eta erritmo kontrolatuan hastea nahiz eta indarrak soberan izan, bestela aldapa jaitsi bezain laster nekatuak egongo gara eta ezin izango ditugu geratzen diren metroak disfrutatu. Aldapa DUNLOP arkupean amaitzen da.\n(DUNLOP igotzen, egunean)\n(DUNLOP igotzen, gauean)\n3.- DUNLOP jaitsiera\nZirkuituak duen zailtasunetako bat da, hala ere abiaduraz disfrutatzeko zati ona. 400m inguru dira kurbaren amaiera iritsi arte. Indarrik egin gabe ere abiadura asko hartzen da, beraz garrantzitsua da aldapa beheran konfidatza izatea. Abiadura handia hartu nahi ez badugu, hobe da guk pixkanaka kontrolatzea. Erorketa batzuk ikusten dira zati honetan. Puntu zailena, noiz bultzada ematen hastea da, garrantzitsua da oso goiz ez hastea.\n4.- Zuzen eta ezkerreruntz bira.\n550m inguru dira, non kanpotik ikusita den baino zailagoa ikusten den. Zati oso laua da bira erraz batekin. Patinatzaile handiak ez garenok, patinak gurutzatzen igaro dezakegu kurba hau. Asko disfrutatzen da zati honetan.\n5.- Beste aldapa behera zuzena.\n280m-ko aldapa behera da, non erraza dirudien arren, zaila da ondoren datozen birengatik. Beraz aldapa behera konfidatza askoz ez bagabiltza, hobe da abiadura handian ez jaistea. Aitzitik, konfidantza badugu, abiadura handian asko disfrutatzen da, maldaren inertzia jasoz.\n6.- Bi kurba eskubitara\n100 bat metroko zatia bi kurba jarraiekin. Nahiko itxiak dira, eta trazadura on bat eskatzen dute. DUNLOP kurban eman ditugun gomendio berak.\n1500m gure zain, lau-lauak. Hemen patinatzeaz gozatu beharra dago. Beraz, garrantzitsua da taldekide onak aukeratzea, asko disfrutatzen baita. Bestela, bakarrik bagaude luzeak eta gogorrak egingo zaizkigu metro hauek. 24 orduetan zehar taldean, taldeaz tiratzea nahiz bakarrik patinatzea tokatuko zaigu. Metro hauek igarotzean tribunak ikusten ditugu… baino azken esfortzua falta da.\n8.- Azken kurbak\nArazo handirik gabeko 150m dira. Baino hona helduta nekatuak gaude eta kontuz ibili beharra dago. Batez ere kurbaren barrualdean dauden “piano”-ekin (kolore txandakatutako bandak kurben bazterrean). 3 cm inguruko gorabeherak ditu, beraz hor sartuta seguru lurrean amaitzen dugula.\n150m-ko beste zati bat. Hemen bidean izan ditugun taldekideak agurtzeko garaia da, guk gure taldean erreleboa jaso behar duen kidea bilatu behar baitugu.\n(Irteeraren momentu batzuk)\nUste bazenuten honezkero pozik ginela ez da horrela. Oraindik helmuga partean erreleboa ematea falta zaigu. Gure taldekidea bilatu, berak ikusi gaituela konturatzen gara eta pistara ateratzen da, arin patinatzen hasi eta guk azken esfortzua egin behar dugu eta lekukoa eman. Une horretan lasaitu gaitezke, gure zeregina momentuz bukatu baita.\nLehenengo artikulua irakurri\nHirugarren artikulua irakurri\nPrevious: Previous post: PatinEskolarekin 2015-eko Le Mans-eko 24 orduetan (1/3)


Libertimendua Donapaleutik pasatu da Bankarako bidean\n2019ko apirilaren 22a, astelehena | Ordua Euskal Herrian 00:31:14\nKultura > Arte eszenikoak > Antzerkia > Kale Antzerkia\nEz da jakiten gazte belaunaldi bakoitzak zertan mamituko duen bazterrak inarrosteko daraman sugarra. Inauteri giroko Libertimenduan aurkitu dute, antza, Iparraldeko gazte batzuek. Eman su, neska mutilok, garraztasun gehiegi ez baina errukirik ere gabe, ez sorginei (horretarako gaude heldu burutsuok eta EITB) baizik eta zerbait aginte –material zein sinboliko- duen orori.\n2018ko otsailaren 26a\nAntzerkilari 'zirtzilak' elkarren gainean zilipurdika, atzean ageri direla Burgaintzi taldeko dantzariak (lurrean eserita) eta musikariak.\n10.000 biztanle baizik ez dituen Amikuzen dozena eta erdi gazte eta gaztetxok egindako herri antzerki batek naiftasun osoz erradiografiatu ditzakeela arazo unibertsalak, unibertso osoa erakutsi nanopartikula ondo jorratu batean. Globala Amikuzen bizi bezala azken 12 hilabeteotan. Abereen eta gizakien mehatxugarri diren epidemia bortitzak, granja industrialek hedatutako hegaztien gripea, ahate hazle txikien erresistentzia, polizia birusen zaindari. Lekuko agintarien euskararekiko etsaigoa. Hizki handiko Justiziak txikiei eragindako injustizia itzelak. Eskuindartze handia, bere hatzaparrak zabalduz doan eliza integristarena barne, Etxarriko ikastetxearen lapurretan ikusi legez, gero epaileek erresistentzian ari direnekiko burlaz borobildua, epaileak beti begi-bakar. Bakearen Artixotak, hau da, trantsizio neketsu batean ahalegintzen garenok, gu geu, eskuzabaltasunez lan egin duten gazteak tartean, geu autokritika-autoirriaren jomuga. Eta lekuko txiroei ezikusia eginez urruneko Madagaskarretaraino laguntza salbatzailea luzatzeko prest gauden herritar bihozberok. Eta aginte zati bat ezkerretik, zentrotik gehi ekologiatik hartzen dugunean zaborrak bezalako arazo omen txikiak nola tratatu sakrifikatzen ditugun, norbait ausartu da Bil ta Garbiri (“Bil ta Erre bataiatuko dugu”) bi egia esaten, hondakinen errausketa kritikatzen non eta… Donaplün. Bakearen kontsentsu berriaren sagrarioak errespetatu gabe. Eta jokabide sexistak, matxoak behar nuen esan, XXI. mendean oraindik emakumeei gizon jatorrok ("orain nirea da zure atariko pentzea") ematen dizuegun paper subalternoa, neska lotsagabe batzuek hitz gordinegiekin –zakila, alua, uzkia…- aurpegiratzen digutena ordenako guraso zintzooi “ai jesus, baina ze hitz dira horiek emakume gazte baten ahotan”.\nAurtengoan ez dugu izan Donibane Garazikoa ikusteko zoririk, iazkoa adinakoa ba omen zen esan digute, eta hori asko esatea da. Irisarriko Libertimendua ere pasa da, horiek ere piztu dira. Baionan ez ei dira iritsi aurtengoan Libertimendu osoa egitera, baina jokatuko nuke hirirako formula berrietarako trantsizioan dabiltzala, politak izan behar zuten mini-libertimendu horiek Baionako ostatu euskaldunetan Santibate gauez… Donapaleukoan gazteek abisatu digute balitekeela datorren urtean Amikuzekorik ez izatea, Gaztetxea ere makal omen dabil. Beti balantzaka, bizia ziklikoa da eta ordainetan Aldude-Urepele-Bankan doaz berpiztera inauteri giroko antzerkia martxoaren 18an, tartean 11n harturik Makeako plaza ere. Nola eskertzen ditugun gar berriak noizbait gazte izandakook.\nJendarmeek jaurtitako ke negar-eragilearen erdian ahateak, albaitariak, birusak, baserritarrak... Atzean, zutik, Gillen Hiribarren eta Ortzi Idoate eszena bertsotan azaltzeko prest.\nKanal hauetan artxibatua: Kale Antzerkia | Inauteriak\nKale Antzerkia kanaletik interesatuko zaizu...\n2018-07-04 | Usurbilgo Noaua\nUsurbildarrek erraustegiaren aurkako parodiarekin amaitu dituzte festak (bideoa)\nUsurbildarrek ozen oihukatu dute “Ez, ez, ez, errausketarik ez!”, jaien amaieran. Azken trakaren aurretik, festak hasi bezala amaitzeko tartea hartu da aurten. Urte luzez, herrian haserrea eta kezka eragiten segitzen duen erraustegiaren aurkako parodia batekin.\n2018-06-26 | Bilbo Hiria Irratia\nBadator kalealdia antzerki jaialdia\nDatorren astelehenean hasiko da Bilboko Kalealdia, kaleko arte eszenikoen jaialdia. XIV. aldia izango du, eta, orotara, kaleko arte eszenikoetan erreferente diren 26 konpainiak beren lanak erakutsiko dituzte. Kaleko antzerkia, zirkua, clown-a, txotxongiloak, kabareta eta dantza ikusi ahalko dira kalean, 65 ikuskizunetan. Euskal konpainien artean, maia Elizaran, Ertza, Ganso & Cía, Hika Teatroa eta Oinkari Dantza Taldea, Miguel Llanes eta Zo-Zongó!!. Bilbo bisitatuko... [+]\n2017-01-10 | Kanaldude.tv\nSarako kabalkadaren laburpena\nLehen aldikotz Saran antolatu duten kabalkada grabatzeko aukera izan du Kanaldudek uda ondarrean. Herriko istorioetan oinarritzen den kabalkada honetan 100 bat herritarrek hartu dute parte. Horrez gain, musikari, dantzari, antzerkilariak izan dira Sarako plazan giro emaiten.\n2016-09-25 | Alejandra Goikoetxea\nLekeitio eta Kataluniaren arteko sua\nLekittoko Deabruak taldea da Euskal Herrian piroteknia eta kale antzerkia uztartzen dituen bakarretakoa. Herriko Kale Antzerki jaialdian inbidiaz suari begira maiz egondako gazteek 2012an ekin zioten emanaldiak prestatzeari. Uda honetan Kataluniako correfoc emanaldirik handienean parte hartu dute.


Kultur Dealers | Lege Oinarriak\nEgileak baldintza orokorrak onartzeak eta testua bidaltzeak esan nahi du dokumentu honetan zehazten diren klausula guztiak onartzen dituela, eta erabiltzaileak Gipuzkoako Foru Aldundiaren Kultur Dealers ekimenean parte hartuko duela.\nKultur Dealers ekimenean, epaimahai bidez aukeratutako idatziak fisikoki erreproduzituko dira makinetan, Gipuzkoako lurraldean zehar. Testu horiek herritarren eskura egongo dira gure lurraldeko puntu estrategikoetan kokatutako makinen bidez, urritik aurrera; hau da, makina horiek erabiltzen dituen edozeinek irakurri ahal izango du testua. Testuak erreproduzituko dira, baldin eta epaimahaiak horretarako egokiak direla erabakitzen badu. Beraz, edozer testu aukeratu edo baztertu daiteke edozein unetan.\nEgileak idatziarekiko duen jabetza morala aitortzen da. Egileak idatziarekiko egiletasuna aitorzen da. Gipuzkoako Foru Aldundiak bermatzen du egilearen izena testuaren erreprodukzioan agertuko dela. Egileak testuaren benetakotasuna bermatuko du, eta bere egingo du kopia eta/edo plagioaren ondoriozko edozein balizko erantzukizun zibil edo penal edo legez kontrako beste edozein ondorioa. Era berean, Gipuzkoako Foru Aldundia horri dagokion edozein erantzukizunetatik salbuetsiko du.\nIdatziaren egileak idatziaren ustiapen-eskubideak esklusiban emango dizkio Gipuzkoako Foru Aldundiari, proiektuaren denboran, Kultur Dealersen ekimen honetarako edo beste batzuetarako, edo Gipuzkoako Foru Aldundiaren edozein ekimenetarako. Gipuzkoako Foru Aldundiak testu horiek erabiliko ditu Kultur Dealers makinetan erreproduzitzeko. Gipuzkoako Foru Aldundiak eskubidea izango du parte hartuko duten testuak edo haien aukeraketa bat editorialaren moduko argitalpen batean erabiltzeko.Idatziarez lagapena Gipuzkoako Foru Aldundia formatu eta edizio aldaketak eta itzulpenak egiteko gaitzen dio.\nKultur Dealers ekimenaren webgunean inprimaki bat bideratuko da. Inprimaki horretan, ekimenean parte hartuko duen testua txertatzeaz gainera, hainbat datu pertsonal ere jasoko dira (izen-abizenak, NANa, jaiotze-data eta helbide elektronikoa).\nFitxategiaren eta/edo haren tratamenduaren arduradunak, Gipuzkoako Foru Aldundiak, jakinarazten dizu fitxategi automatizatu bat duela datu pertsonalekin, baita dokumentu-artxibo orokor bat tankera horretako datuekin. Horiek guztiak Datuak Babesteko Espainiako Agentziaren Erregistro Orokorrean erregistratua daude.\nDatuak jasotzearen helburua honakoa izango da: idatzien egileak identifikatzea; egileekin balizko harreman bat izatea, haien testuak makinetan erreproduzitzeko aukeratuz gero; eta testuen benetakotasuna egiaztatzea.\nInformazioaren hartzaileak Kultur Dealers antolatzen duten sail eta erakunde elkartuak dira, hala nola Legez lagapena eskatzen duten estamentu ofizialak.\nInprimaki horretan egiten diren galderei nahitaez erantzun behar zaie.\nEskatutako datuak ez badituzu ematen, ez duzu izango Kultur Dealers ekimenenean parte hartzeko aukerarik.\nDatuak, lehen instantzian, Robin Comunicación SLk jasoko ditu. Enpresa horrek datuak arduradunaren jarraibideen arabera tratatuko ditu bakarrik, eta ez ditu aplikatuko edo erabiliko Kultur Dealers ekimenenari ez dagokion inongo helbururekin, eta ez dizkie jakinaraziko, ezta haiek gordetzeko ere, hirugarrengoei.\nNolanahi ere, lagatzaileak eskubidea du aurka egiteko, datuetan sartzeko, haiek zuzentzeko edo ezeztatzeko eskubideak erabiltzeko, abenduaren 13ko 15/1999 Lege Organikoak onartzen duen eremuan, abenduaren 21eko 1720/2007 Errege Dekretuak ezarritako bideetatik, dekretu horretan onartzen baita datu pertsonalen babeserako abenduaren 13ko 15/1999 Lege Organikoaren garapenaren Erregelamendua.\nFitxategiaren erantzulea Gipuzkoako Foru Aldundia da eta goian aipatutako eskubideak erabiltzeko eta edozein zalantza argitzeko helbide honetara idatz dezakezu: Gipuzkoa Plaza z.g., 20004 Donostia.\nAurreko atalean adierazitakoarekin jakitun eta ados, honen bidez, onartzen dut eta bereziki Gipuzkoako Foru Aldundiari baimena ematen diot dokumentu erantsietan borondatez eman ditudan datu pertsonalak erabil ditzan, abenduaren 13ko 15/1999 de 13 Legean eta 95/46 Direktiban, Europako parlamentuaren eta kontseiluaren 95/46/CE Direktiban xedatutakoarekin bat etorriz. Baimen hori mugatuta egongo da datu-hartzaileak erakundearen, bere sailen, erakunde laguntzaileen edo erakunde erantsien arloan duen funtzio legitimoarekin zuzenean erlazionatutako helburua betetzeari mugatuta, hain zuzen; lagapena ere mugatuta egongo da, haien atribuzioak modu eraginkorrean egiteko eta haien helburua betetzeko beharrezko diren estamentu ofizial publiko eta pribatu egokiei mugatuko baitzaie.


PLASTIKA ETA IKUSIZKOEN HEZKUNTZA: #WILLIS DRUMMOND SARE SOZIALETAN ZABALTZEN\nUrriaren 13an kontzertua grabatuko dute zuzenean #Willis Drummond musika talde euskaldunak Donostiako Intxaurrondo auzoko kultur-etxean. 4Dbh-ko Plastikako lana izango da ekitaldia sare sozialetan zabaltzea formatu digitalean. Lanak egin ahala publikatzen ari gara plastikako blog honetan eta sare sozialetan. Gonbidatuta zaudete denak sareetan zabaltzen jarraitzea. WD taldeak musika oso ona egiten du eta euskaraz, gozatu ezazue!\nnork argitaratua mikelplastika ordua: 16:24\nbeste atalak #plastika 2.0, 4DBH PLASTIKA, youtube euskaraz\nraynnowui21 erabiltzaileak esan du...\n2018(e)ko azaroakren 6(a) 20:36


Errezilgo San Martin Herri Eskola: 2011\nAzaroak 10-ean etorri zen Unai Frantzesena txalaparta klaseak ematera eta abenduak 1-ean eman zuen azken klasea, baina 3 egun egon zen. Ostegun arratsaldean ematen zizkigun txalaparta klaseak. 3:30-etatik 4:30-etara egoten zen txalaparta klaseak ematen. Denoi ematen zigun txalaparta jotzeko aukera.\nLehen egunean, esku batekin aritu ginen, binaka. Hasieran, berarekin jardun ginen txalaparta jotzen, pixka bat erakusteko nola jotzen den. Ondoren, ikasi genuenean nola jotzen den gutxi gora bera gure artean hasi ginen jotzen.\nHurrengo klasean, 2 eskurekin jardun ginen, pixka bat zailagoa zen. Aurreneko klasean bezala, hasieran berarekin jardun ginen eta gero bi eskuekin eta esku batekin jardun ginen.\nAzkeneko klasean beste klaseetan bezala egin genuen,eta dena errepasatu genuen.Ondoren hiru kolperekin erakutsi zigun. Hori ondo ikasi genuenean, lau kolperekin hasi ginen, pixka bat zailagoa zen.\nNork idatzia: Anonimoa 0 iradokizun\nPRAKTIKETAN EGON DIREN IRAKASLEEI EGINDAKO DESPEDIDA\nAzaroak 25ean, eskolara etorri ginenean Garazi eta Leireren agurra prestatu genuen.\nGuztion artean hainbat sorpresa prestatu genituen: ”piñatak”, bertsoak…, Besteak etorri bitartean ondo ezkutatu ginen.\nGelara sartu bezain pronto, “todos los dias sale el sol” kantua jarri genuen, guztion artean aukeratuta.\nGuztion artean oparik eman genizkion praktikatako irakasle bakoitzari. Bazkaltzera joan ginen.\nArratsaldean, altxorra bila jolasa egin genuen eskolan! Eta oso merienda ona jarri ziguten!\nAzaroaren 28tik 30ra Nafarroako Etxarri Larraunen dagoen Arotz-eneara joan ginen Lehen Hezkuntzako ikasle gehienak.\nAzaroak 28an Arotz-enera joan ginen. Eta guri zer iruditu zitzaigun esango dizuegu.\nLogela: handiak eta litera askorekin zeuden. Baina txarrena literak bajuegiak zirela. Bi literetako armairu bana zegoen bakoitzak bere gauzak jasotzeko .\nMonitoreak: 5 monitore zeuden: Olatz, Birma, Gema, Maria eta Edurne. Gurekin gehiena Birma ibili zen. Eta txintxoena Olatz zen.\nAretoa: handia zen, eta bi futbolin zituen. Gainera mahi jolas eta ping-pong mahai handi bat zegoen. Atzean animalien buru hezurrak, sugeak zeuden potetan sartuta. Intsektu bitxiak eta luma asko.\nLiburutegia: ezen hain handia baina liburu asko zeuzkan eta ia denak zaharrak.\nDutxak: bi komun zeuden. Gutxi gora bera 16 dutxa. Armario bat zegoen toailak eta sekadoreak uzteko eta gure arropak uzteko ere bai.\nAstelehenean Etxarri Larrauneko Arotz-Eneara iritsi ginen.\nGero, monitoreen eta gure izenak ikasi genituen eta bertan maletak hustu ere bai. Gauzak ordenatuta utzi genituen. Nezeserra komunera eraman , dutxatu eta gero janzteko arropak dutxetara eraman genituen eta botak armairu magikora eraman genituen. Armairu magikoak botak lehortzen zituen.\nGero, denbora librean ibili ginen. Eskuak garbitu eta bazkaltzera joan ginen. Bazkaldu eta gero, hortzak garbitu genituen. Gero, berriz denbora librea izan genuen.\nOndoren, Birmarekin mendira joan ginen. Mendian merienda egin genuen. Handik gutxira Arotz-Eneara iritsi ginen. Berriro denbora libre egin genuen. Gero, eskuak garbitu eta afaltzera joan ginen. Ondoren, hortzak garbitu eta denbora librea egin genuen.\nIluntzean suaren tailerra egin genuen eta hori istorioak kontatzea zen. Eta azkenik ohera joan ginen eta lo maisuak esandakoan egin genuen.\nEsnatu ginenean aldatu eta gosaltzera joan ginen. Gero mahai-futbolean ibili ginen. Ondoren, mendira joan ginen.\nGauza asko ikusi eta egin genituen: harrobia ikusi genuen, aldapa handi batean erortzen zena prenda bat izango zuen, eta ez ziren ausartu prenda egiten, txabola batzuk ere ikusi genituen, Errezilgo izena nondik datorren ikusi genuen, erratz askotik dator, gorostiak ere ikusi genituen, igel gorriaren aska, igel putzua, hamaiketakoa hartu genuen, azkonarraren etxebizitza, zezen-bidea Iruñatik Azpeitira, gaztainondoak gaixotasuna zuten zainetan…\nBabarrunak jan genituen bazkaltzeko, bigarrenekoan albondigak eta ez zeuden oso onak, postrean jogurta zegoen. Denbora librean mahai futbolean ibili ginen.\nOndoren tailerra genuen eta zain-belarraren ukendua egin genuen. Hori bukatutakoan merienda jan genuen, txorixo Pamplona zegoen.\nGero tailerra egin genuen. Beraiek animali bat esate ziguten eta guk horrekin pista batzuk marraztu behar genituen.\nJarraian dutxa bero-beroa hartu genuen. Denbora librean mahai-futbolean ibili ginen berriz.\nAfaltzeko pure zegoen, bigarrengoan kroketak zeuden, oso-oso gozoak zeuden. Denbora librean beti bezala mahai-futbolean ibili ginen. Diskotekan dantza bat ikasi genuen. “MAYONESA”.\nOndoren ohera joan ginen, istorio kontatu genituen eta suertez Anttonek zurrungarrik ez zuen egin.\nGoizeko 8.15etan musika jarri zuten gu esnatzeko. Maleta egin eta lo zakuak kanpora atera genituen. Kojinetako izarak karro urdin batera bota eta maletak jaitsi genituen. Hori guztia egindakoan gosaltzera joan, hortzak garbitu eta jolastera joan ginen.\nArmario magikora joan ginen eta han botak hartu eta maletak zeuden lekura joan eta han botak jantzi genituen. Maria eta Birmarekin mendira joan ginen. Mendian azkonarraren gordelekua ikusi eta okilaren zuloa ere bilatu genuen. Ondoren, kattagorrien kabiak ikusi genituen. Xaguak eta kattagorriak jandako pina-buruak ikusi genituen.\nMenditik itzultzean, zapatilak jantzi genituen eta jolastera joan ginen. Gero azken tailerra egitera joan ginen. Marrazkien bidez zer gustatu zitzaigun eta zer ez zitzaigun gustatu adierazi behar genuen.\n13:00 etan bazkaltzera joan ginen. Gero, jolastera joan ginen eta azkenik argazkia atera eta poz-pozik etxera joan ginen.\nNork idatzia: Maddi 0 iradokizun\nMusika klasikoa eskolan\nAurreko ostiralean, Xabier Lizaso pianista eskolara etorri zitzaigun musika klasikoaren aurkezpen berezi bat eskaintzera.\nBi taldetan banatu gintuen eskolako ikasle guztiok.\nLehendabizi, talde bakoitzetik bana atera ginen eta, begiak estalita, berak pianoarekin jotako soinu ezberdin baten arabera, aurrera, atzera, eskuinera edo ezkerretara pausoak eman behar genituen berak lurrean ipinitako sokazko pieza bat topatu arte. oso ondo pasa genuen.\nOndoren, Franz Liszten doinu bat erakutsi zigun eta hori ondo ikasita geroago jo zizkigun pieza ezberdinak Lisztenak ziren ala ez asmatu behar izan genuen.\nJarraian, pianoa barrutik nolakoa den erakutsi zigun, pianoa baino lehenago zeuden antzeko instrumentuak zein ziren,...\nAzkenik, esku-jolas polit-polit bat egin genuen berak jotako musika jarraituz. Mundiala izan zen. Zein ondo pasa genuen!\nIkasturte berriko sarrera\nIkasturte berria hasi dugu eta joan etorri ibiliz gero gauzak Errezilgo blog honetan erakutsi nahi dizkizuegu, guk egindako txangoak, argazkiak, lanak...\nNork idatzia: julen 0 iradokizun\nUrriaren 18an Irati eta Eneritz etorri ziren Donostiako Aquariumetik marrazaren azalpena ematera. Eta honela hasi ziren:\nBost kaxa ekarri zituzten:\nAurreneko kaxan marrazoaren hortzak zeuden; marrazo txikiaren hortzak ziren. 3 – 5 hortz ilara zituzten.\nBigarren kaxan hortz handi bat zegoen; marrazo zuriaren hortza zen.\nHirugarren kaxan kartoizko bi marrazo zeuden, erakusteko alde bat leuna eta bestea zakarra zutela.\nIkusmena: guk baino 7 aldiz hobea dute.\nLaugarren kaxan usaimen potoak zeuden. Lehenengo potean algak zeuden,\nbigarrengoan sardina bat zegoen , hirugarrenean ozpina zegoen eta laugarrengoan hondarra zegoen.\nDastamena: gizakiak marrazoak jaten ditu, marrazoak dortokak jaten ditu, dortokak marmokak jaten ditu eta marmokak planktonak jaten ditu. Bale marrazoak planktonak jaten ditu.\nElektro lokalizazioa: bera dagoen lekutik 50 kilometrora itsas lehoi bat dagoela jakiten du, GPSa bezalakoa da.\nBosgarren kaxan lau adibide eman zizkigun:\nKatu – arraina obiparoa da; arrautzak jarri eta arrautzetatik jaiotzen direnak dira obiparoak.\nToia arraina bibiparoa da, tripatik jaiotzen diren toiak dira bibiparoak.\nZezen marrazoak obibiparoak dira, tripan arrautza bat baino gehiago daude baina ausartenak beste arrautzak jaten ditu eta bat bakarra jaiotzen da.\nBukatzeko, gizakiak marrazoekin egiten ditugun gehiegikeriak erakutsi zizkiguten. Marrazo asko arrantzatzen dira, hegatsak moztu eta bizirik itsasora bueltatzen dira. Hegatsik gabe, marrazoak hil egiten dira.\nIkasturte honetan zuhaitzak ikasten hasi gara. Gure lanak zuei erakutsi nahi dizkizuegu.\nErrezilen dauden hainbat eta hainbat zuhaitz aukeratu ditugu,hemen dituzue:\nView more documents from Lh3zikloa\nOlinpiada Txikiak 2011\nJokinen aurkezpena: Danimarka\nView more presentations from anttongarro\nEGUN BAT ERREALEKOEKIN\nOtsailaren hamaseian Zubietara joan ginen Realaren entrenamentua ikustera. Ehun ume baino gehiago joan ginen: Zarauzko Salbatore Mitxelena ikastolakoak eta Errezilgo San Martin herri eskolakoak. Oso-oso ondo pasa genuen.\nAurrena futboleaan ibili ginen z4 futbolzelaian. Ondoren hamaiketakoa jan eta entrenamentua ikusiz realekoak animatu genituen. Horren ostean futbolzelaiak ikusi genituen.\nZurutuza eta Elustondo elkarrizketetu genituen eta firmak egin zizkiguten.Azkenik bazkaldu egin genuen.\nNork idatzia: Ibai 0 iradokizun\nTolosako Topic- era bisita\nTolosara 10:15 heldu ginen. Gasteizko ume batzuen zain egon ginen, gurekin egon behar bai zuten. Antzokian itxaron genien, orduan Patxi Lopez agertu zen.Ez genuen horrelakorik espero. 10:45 etan iritsi ziren gasteizkoak.\nHandik gutxira antzerkia hasi zen: Tren geltoki batera maleta batzuk iritsi ziren. Maleta batetik mutil bat atera zen, Batuta izenekoa. Musika gustatzen zaiola eta, batuta bat zuen. Ondoren, bi nota atera ziren maletatik. Konturatu ginen notak eta Batuta lagunak zirela, eta kantu pila bat kantatu zizkiguten. Batutak bere bizitza kontatu zugun kantuen bidez, oso kantu politak. Gainera, argi berezi bat zuten: “argi beltza” izenekoa. Harekin kolorea ematen zieten hari batzuei. Hari haiekin, BATUTA hitza “idatzi” zuten. Gero antzezlariek, beraien sekretuak kontatu zizkiguten. Eta bukatu egin zen. Plazan hamaiketakoa jan genuen.\nTailerrean guk nahi genuen txotxongilo bat egin behar genuen. Txotxongiloa egiteko gauza hauek erabili genituen: botoiak, kartulina, esponja, iledun alanbrea... oso txotxongilo politak atera zitzaizkigun. Txotxongiloari guk nahi genion izena eta ahotsa jarri genizkion.\nBazkaldu eta pixka bat jolastu ondoren, museoa ikustera joan ginen. Bertan, txotxongiloei buruzko informazioa eman ziguten. Ondoren museora sartu ginen. Eta Marionak, Topic-en bizi den txotxongiloak ongi etorria egi zigun.Segidan, eta gela batean sartu ginen, txotxongiloak zeuden eta erdian kaja handi bat zegoen txotxongilo egileen izenenak zeuden. Gelaz gela ibili ginen, txotxongiloak ikusten. Forma eta leku desberdinetakoakzeuden:Asiakoak,Amerikakoak,Eurpakoak, sorginak, dragoiak, printzeak... Hori dena ikusitakoan liburuz betetako gela batean sartu ginen. Alde guztietatik liburuz inguraturik geunden, behera begiratuta ere liburuak ikusten ziren. Oso dibertigarria eta harrigarria izan zen.\nMuseotik ateratakoan, parke batera joan ginen autobusaren zain egon bitartean. Baina azkar etorri zen. 4:30 etarako Errezilen geunden.\nNork idatzia: Garazi Arakistain 0 iradokizun\nTopic-eko Marionetak eskolan zer egin behar genuen jakiteko papel batzuk bidali zizkigun.\nAurreneko papelean bera guk egin behar genula jartzen zuen . Beraz plastikako garaian Marioneta egin genuen eta nahiko ondo atera zitzaigun.\nBigarren papelean topic-eko txotxongiloak nongoak ziren: Afrikakoak, Europakoak,... jartzen zuten. Guk interneten beraien izena eta zein herritakoak ziren bilatu behar genituen gero mapa batean kokatzeko.\nTolosako Topic-era otsailaren 11an joan ginen. Han guk nahi genuen txotxongilo bat egin behar genuen. Txotxongiloa egiteko gauza hauek erabili genituen: botoiak, kartulina, esponja, iledun alanbrea... oso txotxongilo politak atera zitzaizkigun. Txotxongiloari guk nahi genion izena eta ahotsa jarri genizkion.\nHirugarren papelean guk asmatutako txotxongilo baten izena, nun bizi zen, zer gustatzen zitzaion... jarri behar genituen papelean. Behin hori eginda, gure gelako beste bati aurkeztu behar genion, ondoren berak guri aurkezteko. Bion artean testu bat egiteko.\nNork idatzia: Jokin Ibarguren 0 iradokizun\nGoizean,9:15etan sartu ginen gimnasiona. Gero Olentzero etortzeko gauzak prestatzen hasi ginen.Olentzero etorri baino lehen gure gurasoei kantuak kantatu genizkion.\nKantatu eta gero Olentzeroren bila joan ginen,soinu eta panderoekin lagunduta. Olentzero oso nekatuta etorri zen,opari haskorekin eta astoa ere oso nekatuta etorri zen. Olentzero barrura joan zenean bertxo batzuk kantatu genizkion,eta hamaiketakoa eman genion. Gero Olentzerok hitz batzuk eskeini zizkigun,eta berak opariak eman zizkigun eta guk ordainetan kartak eta marrazkiak eman genizkion. Azkenik kanta batzuk eskaini genizkion dantzarekin lagunduta. Agurtu ondoren bere astoarekin,bere etxera joan zen urrengo,gauerako opariak prestatzera.\nOlentzero joan ondoren gurasoek hamaiketakoa eman ziguten,eta hamaiketakoa jan ondoren opariak irekitzera joan ginen.\nGeroago zahar zentrora joan ginen kantu batzuk kantatzera. Han kantatu eta gero denok eskolara etorri ginen.\nPRAKTIKETAN EGON DIREN IRAKASLEEI EGINDAKO DE...


Kultur Agenda Archivos - Asti Leku ikastola\nHome » Albisteak » Kultur Agenda\nXXX. “Portugalete Uri Urena” Ipuin Lehiaketa\nPortugaleteko Udaleko Gazteria Zerbitzuek XXX. “Portugalete Uri Urena” Ipuin Lehiaketa aurkeztu dute. Gazteei zuzendutako lehiaketa honek 5.000 euroko sariak banatuko ditu, eta hiru kategoriatan banatuta dago: • A (18-30 urte): gaia librea da, gehienez 15 orriko luzaera izan dezake eta euskaraz zein gaztelaniaz egin daiteke. • B (14-17 urte): […]\nPortugaleteko Gazte Gelak Europan lan egiteko informazioa eskaintzen du\nZer egin behar dut Europan lan egiteko? Zer baldintza bete behar ditut? Zer motatako lanak daude udan? Honelako galderarik inoiz planteatu baduzu eta 14 eta 30 urte bitartekoa bazara, interesatu ahal zaizu apirilaren 19an, 18:30ean, Portugaleteko Gazte Gelan eskainiko den hitzaldi informatiboa.\nSOS Zalantzak Argitzen programaren bigarren saioa\nGazteria Portugaletek SOS Zalantzak Argitzen programaren bigarren saioaren deialdia zabaldu du. Programaren helburua da hil bakoitzeko lehen ostegunean gazteek hainbat gai zehatzi buruz izan ditzaketen zalantzak eta kezkak argitzea. SOS Zalantzak Argitzen programaren bigarren saioa osasun mentalari buruzkoa izango da, bere egunean igorritako gazteriaren interesei buruzko galdetegian Portugaleteko gazteek gehien […]


Txinako telefono mugikorren poltsen fabrikatzaileak eta hornitzaileak - Jiatian\nHasiera > Produktuak > Poltsak Osagarriak > Telefono mugikorreko poltsak\nJiatian Industrial Co., Ltd. (Dongguan Jiatian Leather Co., Ltd) 2008an sortua, telefono mugikorreko poltsen fabrikatzaile eta telefono mugikorreko poltsen hornitzaile lider eta profesionaletako bat da Dongguan. Dongguan eta Guangxi-n 2 lantegi ditugu 800 langilerekin.\nTelefono mugikorreko poltsak kalitate handiko materialez eginda daude, iraunkorrak eta dotoreak dira.\nJarraian, ukipen pantailako telefono mugikorreko poltsari buruzkoa da.\nEmakumeek ukipen pantailako telefono mugikorreko poltsa, gorputz gurutzatu ukigarria, sorbaldaren uhala telefono poltsa, salmenta beroak, kolore gehiago aukeratzeko. Chinan egina.\nTxina Telefono mugikorreko poltsak fabrikatzaileak eta hornitzaileak - Jiatian Industry Co., Limited. Prezio baxua eta aurrekontua behar badituzu, jarri gurekin harremanetan. Zerbitzu pertsonalizatuak onartzen ditugu. Gure Telefono mugikorreko poltsak modaren ezaugarriak dituzte, aurreratuak eta dotoreak. Eta gure Telefono mugikorreko poltsak Txinan egindakoak dira.


MEKONS: DESERTED ALBUM REVIEW - ALBISTEAK\nZortzi urteotan talde mitikoaren lehen luzea basamortuaren inguruko kontzeptu bilduma da, berriro ere irudimenaren sakontasuna agerian utziz.\nTexasko basamortuaren erdian kokatu eta gaueko zeruari begira egon den norbait naizen aldetik, Tom Greenhalgh-ek How Many Stars abesten duen ia mozkorraren zaletasuna eskertzen dut. Mekons-ek astiro-astiro eta ez nahiko reggae erritmoa jotzen duen bitartean, abeslaria / gitarra-jolea / sortzailea osatzen duen gizonak milaka milioi argi-puntuz jositako gaueko zeru argiaren distirak gainezka egiten duen gizon bat dirudi, eta erantzun gisa bildu dezakeen guztia. galdera erretorikoa, nahiko erretorikoa, da: zenbat izar daude gaur gauean? Zenbat izar? Zenbat izar? Gainerako taldekideek Greenhalgh-ekin harmonizatzeko instrumentuak uzten dituztenean, kantatutako kantu bihurtzen da, hau da, Mekonsen abestia dela esateko beste modu bat da.\nInspirazioa, abestiaren egilearen arabera, ez zen Texas izan, munduaren beste aldean zegoen basamortua baizik: Australiako kanpoaldea. Jon Langford-ek esan berri zuen ezerezaren erdian, argirik ez dagoen lekuan lotan . Planetaren beste aldea denez, ez dituzte konstelazio berdinak. Izar kopurua izugarria zen. Izenburu egokia Desertua , Mekons-en azken diskoa (eta zortzi urte luzeetan egindako lehen estudio luzea) zibilizazioak erraz aurrera egin ezin dezakeen baina gizateria eta harridura bai.\nAzkenaldian, taldea liluratuta egon da kontzeptu orokor eta maiz xarmangarriak. Azken diskoa, 2011koa Antzinako eta Modernoa , duela 100 urteko mundua eta gaur egungoa alderatu zituen, 2014koa Zin egin , Rasputin Robbie Fulks herrialde bereko protagonista, Eskoziako uharte horretan grabatu ez ezik, isolamendu gaiak eta eguraldi latzak dakarren pisuzko historia jorratzen ditu. Desertua Kaliforniako Joshua Tree Parke Nazionalean grabatu zen, eta taldea Kaliforniako Lawrence ausart eta arduragabekeriarekin hasten da. T.E. Lawrence matxinatuen armada bat antolatzea Death Valleyko nonbait. Harar 1883-k Arthur Rimbaud poetaren ikuspegi lausoa eskaintzen du Etiopian haluzinatuta. Weimar salmenta makina liluragarriak Iggy Pop-i baino ez saldu zaion poltsa batean amaitzen duen harea eskukada bat ere azaltzen du.\nGutxitan Mekonak bezain laxatzen dira Desertua , Susie Honeymanen bibolinaren eta gertu dagoen histeriaren momentuetatik irteten dela dirudien gaueko giro idorra eta gauekoa tartekatuz, eguzkiak garunak garun bihurtuta egongo balira bezala. Abesti hauek noraezean ibiltzeko denbora hartzen dute, baita hedadura zabalean galtzen ere - batzuetan apur bat ere bai galduta, Mirage ibiltarian bezala. Baina abesti horrek ere agerian uzten du Mekonen aldakortasuna eta irudimena. Basamortuko gogortasunean edertasun hordigarri bat dago, han topatutako bizitzaren gogortasunetik atera daitekeen inspirazioa - eta horrek deskribatzen du nahiko talde hilezin hori.\nlil wayne disko berria\nTala Impala bakarkako abestiak\nlil wayne dedikazioa 4\nj cole homecoming hbo\nrem automatikoa jendearentzat\nmadonna beltza dj\ntrippie redd life bidaia bat da


Play jokoa Snowboard 4 Online:\nErakutsi denek nola jaisteko snowboard baten gainean, eta ez kaxak ukitu. Jaitsiera zehar bonus puntuak irabazteko izango duzu - hobeto aldapa, orduan eta puntu gehiago. . Play jokoa Snowboard 4 konektatuta.\nTekniko jokoa Snowboard 4 ezaugarri\nGame Snowboard 4 gehitu: 21.10.2011\nJokoa jokatzen: 5023 aldiz\nBezalako jokoa Snowboard 4 Jokoak\nDeskarga jokoa Snowboard 4\nEmbed Joko Snowboard 4 zure web orrian:\nJokoaren txertatu Snowboard 4 zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Snowboard 4 , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Snowboard 4 -rekin, baita ere, jokoa jokatu zen:


Ohiko galderak Identifikazio zenbakia: 900000329\nOhiko etxebizitzan inbertitzeagatiko kenkaria aplika daiteke etxebizitza kontuei egindako kopuruetan, baldin eta kenkaria egin zaien zenbatekoak zergadunaren ohiko etxebizitza eskuratzeko edo birgaitzeko erabiltzen badira 6 urte igaro baino lehenago, kontua ireki zenetik zenbatzen hasita.\nNolanahi ere den, egindako kenkarietarako eskubidea ez da galtzen, baldin eta zergadunak kenkarirako eskubidea sortu duten zenbatekoak erabiltzen baditu aipatutakoez bestaldeko helburuetarako, baina oso-osorik birjartzen edo berrezartzen baditu beste etxebizitza kontu batean zergaren sortzapen dataren aurretik (urte natural bakoitzeko abenduaren 31a). Saldoa etxebizitza kontu batetik beste kontu berri batera transferituz gero, ulertuko da azken horrek aurrekoak zeukan irekiera data berbera duela, betiere zergaren arautegiak kontuaren zenbatekoa ohiko etxebizitza erosteko edo birgaitzeko ematen duen 6 urteko gehieneko epea zenbatzeari begira.\nPlanteatutako kasuan, agerliarrak etxebizitza kontu bat ireki zuen 2003ko urriaren 7an. 2009ko irailean langabezian geratu zen, eta, etxebizitza bat erosteko zailtasunak zituenez, kontu hori ezeztatzea erabaki zuen eta bertan gordailututako dirua erabiltzea epe finkorako bi gordailu kontratatzeko eta beste etxebizitza kontu bat zabaltzeko. Hori dela eta, 7/2008 Foru Arauaren bigarren xedapen gehigarriak jasotzen duen 6tik 8 urterako zabalkundea alde batera utzita (luzatze hori etxebizitza kontu berriari aplikatu behar zaio), kontsultagileak diru kopuru horiek erabili zituen ohiko etxebizitza erostekoak edo birgaitzekoak ez ziren bestelako helburu batzuetarako.\nKasu honetan, bada, ulertu behar da erabilitako zenbatekoak, lehenengo eta behin, kontsultagileak kenkaririk lortu ez duen horiexek dira (halakorik egon bada) eta, gero, kenkaria egin zitzaion kontuan gordailututakoak, harik eta erabilitako diru kopuru osora iritsi arte. Hori dela eta, kontsultagileak beharkizunak bete ez dituen ekitaldian (2009) sortutako zergaren kuotari gehitu beharko dizkio bigarren kopuru horiei dagozkien kenkariak (gordailuak), bai eta beharrezko berandutza interesak ere.\nArautegi aplikagarria egun honetatik: 2014/01/01. PFEZari buruzko 47/2014 FDaren 69. art.


Eska-Zaraitzuko Mankomunitateak konpostatze komunitarioko ekimena abiarazi du Otsagabin\nEska-Zaraitzuko Mankomunitateak hondakinen murrizketa, konpostatze komunitarioa eta ekonomia zirkularra bultzatuko dituen ekimena abiarazi du Otsagabin, Nafarroako Gobernuak bultzatutako Hondakinak Prebenitzeko Bulegoaren babespean. Landa Garapeneko, Ingurumeneko eta Toki Administrazioko kontseilari Isabel Elizaldek parte hartu du gaur goizean, la Caixa gizarte-ekintzak emandako 4.500 euroko dirulaguntza jaso eta herriko ikastetxe publikoan garatuko den esperientzia honen aurkezpenean.\nEkitaldian izan dira, halaber, Eva García Balaguer, Ingurumeneko zuzendari nagusia; Ignacio Sanz, Otsagabiko alkatea; Cruz Moriones, Mankomunitateko lehendakaria; María Unzue eta Ander Mendizabal, la Caixaren Nafarroako ordezkariak; Iñaki Urrizalki, Nafarroako Hondakinen Partzuergoko gerentea; eta Juan Manuel Toane, ikastetxeko zuzendaria, ekimenean parte hartu duten beste kideekin batera (herriko ikastetxea, auzokideak, ostalariak, etab.).\n"Eska-Zaraitzun hondakinen murrizketarekin konprometitzen gara, konpostatzearekin bat egiten dugu" izeneko ekimen hau ikastetxeari, hirugaren adineko egoitzari, ostalaritza-establezimenduei, elkarte gastronomikoei eta borondatezko auzokideei zuzenduta dago. Establezimendu hauetan sortutako materia organikoaren erabateko aprobetxamendua da ekimenaren helburua.\nJarduera honetan, Isabel Elizaldek bertako kolektiboek esperientziarekin hartutako konpromisoa nabarmendu du, “bertatik bertara frogatu baitute, hondakinak bildu, pisatu eta konpostontzian uzteko lan guztiz errazaren bitartez, nola lor daitekeen herri osoa ekonomia zirkularrarekin eta sortutako materia organikoaren in-situko aprobetxamenduarekin konprometitzea”.\nHorretarako, hainbat motatako ekintzak gauzatuko dira: alde batetik, ikastetxean, utzitako materia organikoa pisatu eta husteko lanak egingo dira, eta beste lekuren batera garraiatu beharrean, bertan kudeatuko da. Gainera, kospotatzeko gune bat eratuko da, zeregin honetarako behar den guztiaz hornituta. Ekimena osatzeko, konpostatze-prozesuaren xehetasunei buruzko materialak, eskuliburuak eta kartelak landuko dira.\nEkimen honen bitartez, tratamendu-gunera garraiatu beharreko hondakinaren bolumena murrizten da, bilketari dagozkion gastuak saihestuz eta askoz ere kutsadura txikiagoa eraginez, ekoizpen-gunetik aldenduta dauden lekuetara garraiatu beharrik ez dagoen heinean. Gainera, aukera osoa eskaintzen dio konpostaren ekoizleari lorategi nahiz baratzetarako ongarri gisa edo beste zeregin batzuetarako erabil dezan.\nHondakinak Prebenitzeko eta Ekonomia Zirkularra Bultzatzeko Bulegoa\nNafarroako Gobernuak bultzatu eta lideratutako Bulego honetako kideak dira Nafarroako Hondakinen Partzuergoa, Nafarroako Ingurumen Kudeaketa eta Iruñerriko Mankomunitatea, hondakinen kudeaketan diharduten hainbat enpresa eta erakunderen lankidetzaz. Hondakinen Planaren harira sortua da, Planean hondakinak prebenitzeko eta ekonomia zirkularra bultzatzeko aurreikusita dauden ekintzak dinamizatu eta kudeatzeko eta horien gaineko aholkularitza emateko.\nBulegoak 3.093.569,58 euroko aurrekontua du 2018rako, eta zenbateko horretatik, 753.784,58 euro Prebentzio arloko ekintzetara bideratuko dira eta 2.339.785,00 euro ekonomia zirkularreko ekintzetara.\n2018ko egutegiaren barnean aurreikusita dauden ekintzen artean, honako hauek nabarmen daitezke: jarduera iraunkorrak, elikagaiak zarrasteltzearen aurkako esperientziak ostatu eta tabernetan, txorrotako uraren kontsumoa sustatzea, berrerabilpenerako prestakuntza, eta jatorrian –bereziki materia organikoan– bereizketa egitearekin lotutako jarduerak.